Ni (150) harnak lonh ah lawmhnak – Chin 7 News\nNi 150 harnak a lonh hnu ah nun nuamhnak a comi Mupi sining hi vun rel than ve. Mupi nih zei bantuk dah a kan cawnpiak. Mupi timi cu thla a ngeimi phundang chim cun a zuangmi va vialte lakah a nun khua a saubikmi a si. Kum 70 tiang an nung kho ve. Sinain kum 40 tluk an si ah zeidah a cang ti cun an thla le an hmur pawl an tlong, an kiak i duhduh in rawl an i kawl kho ti lo. Aa ke tin tiang in a chia dih.\nZei bantuk rawl hmanh a kawl kho ti lo. Dirhmun chiakha taktak ah a um. A pum zong a rit tuk cang. Duh ning in a zuang kho ti lo. Cu tikah duh thimi thil 2 a ngei. Cu ti um i rawl lo thih le ni 150 chung temhtuarnak ton i nun than a si.\nCu ti ni 150 harnak a ton lio caan ah tlangsang pi cungah a um i a bu chungah aa din. Rawl lo bak in a um. Cun a hmur thar a corh zau nak hnga heh tiah a hmur hlun cun lung a cuk. A hmur thar a keumi in heh tiah a thla aa chah, aa phawi. Ni 150 chungah rawl lo a um lengah taksa pum fahnak phun tling a tuar ve.\nSinain ni 150 a tlin tik ah cun thla thar a ngei, hmur thar a ngei i ketin thar te a ngei cang. A note bantuk ah aa chuah ve i hlan bantuk dirhmun ah a phan kum 40 in a dang kum 30 a nung than chap khawh i kum 70 tiang tha tein nung .\nCu ve bantuk cun zumtu harnak kan ton caan tampi a um ko lai. Temhtuarnak kan ton caan tampi a um ko lai, rawl lo ti lo kan um caan a um ko lai sinain cu harnak temhtuarnak kan lonh tikah lawmhnak a um zungzal ve. Cu lawmhnak kan tinco khawhnak hnga harnak kan tei ta a hau. Mupi nih kum 70 nun a duh cun ni 150 chung harnak aa tuar bantuk in nifa kan tonmi harnak hna hi kan tei a herh ve.


LaLiga ahcun top scorer lawng khi asi ko cuh – The Cherry Par\nLaLiga ahcun top scorer lawng khi asi ko cuh\nDecember 1, 2021 Cherry News\nMessi cu ahohmanh nih a thiamlo ti khawh asi lo, tutan Ballon D’ Or zong\nMessi cu ahohmanh nih a thiamlo ti khawh asi lo, tutan Ballon D’ Or zong cu ai tlaknak zawn a um caah a lak khawhmi asi timi cu el awk a tha ve hnga lo. Cu rualrual in tu ah vawleicung ah ahodah nan club tanhmi cio ah lak dingah na duhbik ti hna sehlaw Messi a timi cu an tlawmte cang lai dah.\nChelsea ah lak dingin Top 5 thim dingin ka ti hna sehlaw Messi ka thim lai lo, 2018 hlan ahkhan cun ka thim hmasa ding cu asi ve hnga. Zeikhawm asi ah 2020-21 season ahcun hmuh dingah ai tlak vun ti usihlaw Copa America ah champion an si i an record a that ngai caah kha nih khan a vun khuhvurh caah a lak khawh mi asi ti cu hngakchia hmanh nih el awk a tha lomi cu asi.\nLaLiga ahcun top scorer lawng khi asi ko cuh, Champion League hna cu mang hmanh ah manh pi ngam ding asi pi ti hna lo cu mu Iniesta le Xavi um ti lo hnu cun Barcelona cu zeihmanh a cawipi kho hna lo cu mu. Real Madrid tangah ah um ko cu mu. Iniesta le Xavi um ti lo hnu cun Messi nih hin a thiamnak a um tuk ti lo ti usihlaw kan palh tuk theng lai lo, club te tuai deuhmi le bang ahcun lut sehlaw. capo mu… tukum PSG le bang ahcun a thiam lo pawl dawh asi ko khi.\nMi cheukhat hngakchia bawlraw pawl nih nizaan ka catialmi ah PSG ah a um hnu cu season thar asi zei na thei lo in na holh an ka ti, season thar le hlun cu a thei lomi ah maw nan ka rel hnga catialtu pakhat asi ve mi nih.\nKum 1994 lio World Cup ka rak zoh hmasa bik, kum 2002 in biatak tein bawlung chuih kong a ka rak zoh, 2008 in bawlung chuih kong le biazai in catial ka rak i hrawtnak asi ve? Ka thiam ka hngal kai ti bak lo hi, nain nizaan minung tete nih biatak tein nan vun ka cawnpiak mi tukha cu so. Credit: Chelsea Bawi\n← Thantlang hi lak lawlaw uh ralhrang 200 hrawng lawng an um ko e nan ral a chia ti lawng kha!\nUS Um Chinmi Cheukhat Pawl, Riantuan ding a tampi ko nain, tuan huam lo hi tihnung a si! →


Dr Sasa cu CRPH nih UN ah special envoy in an thlah. UN ah CRPH a aiawh lai tinak a si. – Hakha Cherry\nDr Sasa cu CRPH nih UN ah special envoy in an thlah. UN ah CRPH a aiawh lai tinak a si.\nTechnical tein cun, “Ambassador” le “special envoy” timi hi an ikhat lo. Aa dangmi an si. Aa khat in a hmangmi media cu an um lengmang ko. A tak ahcun, Ambassador hi a ngan deuh i, “special envoy” hi a fa deuh.\n“Ambassador” cu “Head of State”, ram pakhat i hruaitu president/ Prime Minister a aiawh, Head of State dirhmun in ram dang or UN ah a va ummi khi an si.\nSpecial Envoy hi ram pakhat/ organization pakhat aiawh/representative cu an si ve i, an dirhmun status cu “messenger” khan hi an si.\nDr Sasa cu CRPH nih UN ah special envoy in an thlah. UN ah CRPH a aiawh lai tinak a si. A aiawh ning ding cu,”messenger” dirhmun in a si hnga.\nCucaah, Min Aung Hlaing nih amah aiawhtu ah a thar a von thlah dingmi hi UN nih cohlang lo khawh an si cang. Zeicatiah, MAH Cozah, State Administration Council hi, UN hrim nih an recognize lomi a si.\nUN ah Myanmar Ambassador Kyaw Moe Tun nih CRPH a von dirhkamhmi hi, CRPH nih special envoy ah an von thlah mi Dr Sasa caah thawngpang ttha taktak a si tiah ka ruah. Dr Sasa caah riantuan a fawi deuh chin chin lai. CRPH ca hrim ah UN ah hmun an ngei cia bantuk ah a cang fawn. Cucaah, Kawlram caah “good news” aa chap chin lengmang ko.Credit-Zasang Cinzah\nBreaking News Hakha Chin Oo Sii sang khuasa Pi Noami Lian nih Zungkai ti loding in le CDM ah i tel dingin Chin Oo Sii Mino Bu sin ah a chim\nTulio ah 2008 uknak phunghram hrawh lei khi biapibik aupimi si lem loin 2020 election results tangah cozah sernak lei kam deuh a ruatmi tlangmi hruaitu an um pah hi a poi tuk!


Congratulation Janet Yellen! – The Cherry Par\nCheukhat nih 2008 sipuaizi tlak kha Henry Paulson (Bush nih secretary of Treasury a thimmi) santlai she law rak kamh kawh ding a si an ti. Cheukhat nih amah si hlah she law mahnak fak khan kan tla ko an ti ve. San a tlai lo a timi pawl nih great depression lio hmat ah a rak nung ko mi Lehman Brothers kha rak kamh ko she law mah tluk khan kan rak tla hnga lo an ti. San a tlai a timi pawl nih bank ngan pawl an duh zongah duh lo zongah phaisa (25 million cio hrawng) a rak i cawi ter mi hna kha tuah hlah she law faktuk in a kan den khawh an ti ve.\nPolitic a tha lo nak ram ah Sipuaizi zong a that khawh lo btk in sipuaizi a tha lo nak ram zongah politic a tha ko ve lo an ti btk Secretary of Treasury a tuanmi pawl hi an biapi tuk ve. Caan hman tein rian an tuan khawhnak ding caah party2 he I dawt a hau. Experinces tampi ngeih an hau. Janet Yellen hi Democratic party a si I experiences tampi a ngei cangmi a si caah ruahchan nak a um ngai. Anih hi inflation nak in employment lei ah hin a thathawng deuh an ti. Republic nih an uk dingmi Senate bel ah zeitluk in dah a cawlcak khawh te lai hi hi a biapi ngai te lai. Congratulation Janet Yellen. Credit: Sui Ceu Ling\nThawngpang dang relchap ding, 𝐁𝐢𝐝𝐞𝐧 𝐧𝐢𝐡 𝐁𝐮𝐚𝐧 𝐚 𝐂𝐨 𝐚𝐡 𝐜𝐮𝐧 𝐒𝐭𝐨𝐜𝐤 𝐌𝐚𝐫𝐤et 𝐚𝐢 𝐇𝐫𝐚𝐰𝐤 𝐃𝐢𝐡 𝐥𝐚𝐢, 𝐭𝐢𝐚𝐡 𝐓𝐫𝐮𝐦𝐩 𝐧𝐢𝐡 𝐚 𝐜𝐡𝐢𝐦. 𝟏𝟗𝟖𝟕 𝐡𝐧𝐮 𝐢𝐧 𝐓𝐮 𝐓𝐡𝐥𝐚 𝐡𝐢 𝐭𝐡𝐞 𝐃𝐨𝐰 𝐜𝐚𝐚𝐡 𝐚 𝐓𝐡𝐚𝐛𝐢𝐤 𝐓𝐡𝐥𝐚 𝐚 𝐬𝐢. Nan ka thim than lo a si citcet ah cun kan stock market hi ai rawk dih lai, tiah Trump nih a tu le tu American mipi ralrin a pek hna. A taktak ah cun, a tu i thil umtuning hi a let ta lem lam. “Biden thim a si ah cun markets pawl an i rawk dih lai,” tiin August le October kar lawng hmanh ah khan voi 6 khengte Trump twitter in a thlah. Cu bantuk biachim cu cuhlan president pawl nih chim an i sum zungzal mi bia asi. “The Dow Jones Industrial hi 29,000 lenglo tiang in a hlawh a tling! Nan President ka si mi hi cu nan van a va tha ve aw… Joe Biden chan ah cun siseh law ai rawk dih hnga,: tiin Sep. 2 ah khan Trump nih twitter a thlah.\nZanmangchia muisam a kengmi Election buaibainak ruangah markets pawl an thathawhnak a zor ngai cang ko nain, Pfizer le Moderna nih vaccine serchuah khawhnak lam an hmuhchuahmi thawngpang nih investors pawl tampi an tha a thawhter than cang hna. S and P 500 le bang cu 1932 hnu in a thabikmi election week a tinco khawh cang. Monday i faak ngaiin a tlak ko bu zongah November thla chungah the Dow hi 12% tiang a kai. Cucu 1987 January hnu in a caah a thabikmi thla (month) a si. The S&P 500 le Nasdaq zong April hnu in tu thla hi an caah a thabikmi thla a si. “Biden hi market caah a tha lo, tiin thawngpang kan theihmi le nihin hi kan hmuhmi hi ai ralkah ngaingai,” tiah Hedgeye Rish Management ah research director Daryl Jones nih a chim.\n𝐖𝐚𝐥𝐥 𝐒𝐭𝐫𝐞𝐞𝐭 𝐧𝐢𝐡 𝐓𝐫𝐮𝐦𝐩 𝐚𝐧 𝐜𝐡𝐮𝐚𝐡𝐭𝐚𝐚𝐤 𝐜𝐡𝐢𝐧𝐜𝐡𝐢𝐧 𝐜𝐚𝐧𝐠; Trump nih tax cuts a tuahmi le sikaan a dorhmi ruangah markets pawl tampi a thathnem hna, ti cu lunghrim awk um lo a si. Asinain, China he trade war a thok mi le tax lak a tlaihchan tuk mi nih hin stocks pawl a chiatchuah bak ve hna. Markets pawl a hnursuangtu ding a hleichuat policy pakhat hmanh kai hman lai lo, tiah Biden nih a chim. A economic team cu Monday ah khan theihternak a tuah cang i, investors nih an uar ngai mi former Federal Reserve chair Janet Yellen nih a economic team cu bia a ruah hna.\n𝗗𝗶𝗿𝗵𝗺𝘂𝗻 𝘁𝗵𝗮 𝗻𝗶𝗵 𝘁𝗲𝗶𝗻𝗮𝗸 𝘁𝗹𝗶𝗻𝗴 𝘂𝗺 𝗸𝗵𝗼 𝗹𝗼 𝗱𝗶𝗻𝗴𝗶𝗻 𝗮 𝗸𝗵𝗮𝗺; Wall Street nih an hmuh ve ningah, Democrats lei nih an i ruahchan bantuk taitai in cun tutan election nih teinak a phakpi kho hna lo, ti a si. Senate uk khawhnak dingah cun Georgia i a lawng chom dingmi senators hmunhma 2 hi Democrats nih an i uk khawh a hau i, Vice-president-elect Kamala Harris 50/50 in dirhmun ai ngeihmi hi an hrawhpiak khawh a hau. Senate uk kho dingin Republican pawl biatak tein an cawlcang ve, tiah online prediction market a si mi Predictlt nih a chim. 2021 tiang zong i ai thenhmalmi cozah ah hin investors pawl caah thawchuak ngai a si dingmi corporate le pumpak tax Biden nih a karhter kho te lai lo. Cun, Democrats pawl nih duh ningin climate change kongkau i phung an sermi zong an lanhter kho fawn lai lo.\n𝐆𝐚𝐦𝐞 𝐚 𝐭𝐡𝐥𝐞𝐧𝐠𝐭𝐮 𝐕𝐚𝐜𝐜𝐢𝐧𝐞𝐬 𝐡𝐢 𝐌𝐚𝐫𝐤𝐞𝐭𝐬 𝐩𝐚𝐰𝐥 𝐧𝐢𝐡 𝐚𝐧 𝐢 𝐡𝐦𝐚𝐢𝐭𝐡𝐥𝐚𝐤; Main Street ah zatlaknak a karh lio ah Wall Street ah cun khuang an cawi. Fall khuati a phaak le cangka pulrai nih teirulcham pungsan in ai laak ve i, mizaw le sizung a phanmi an karh chinchin cang. Lockdown le sikaan an chap, federal bomhnak nih cun le donghcah lei a panh. Chungkhar nih an i ngeimi dawr hme tete (mom-and-pop shops), baisikup zung, hotels, airlines le tirawl dawr ko hi an ngan a faak khun. Zarh khat hnu zarh khat in rianlo dirhmun a karh chinchin, November in cun cozah rian khanhnak thazang a derthawm chinchin cang, tiah Friday ah khan cozah nih thawng an thanh. Karh lei a panh mi pulrai lonh in khamnaksii an sermi lawng investors pawl nih an i hmaithlak cang hna. “Vaccine hi game changer taktak cu a si. Stock market pawl nih hin nihin a tonmi harsatnak cungah si lo in, a thadeuhmi hmailei ruahchannak tu hi an i hmaithlaak cang,” tiah Hooper nih a chim.\nCovid in a zualhma taktakmi thlopnak dingah kan sermmi vaccine hi 100% tiang hmual kan ngeihter khawh cang, tiah Moderna nih Monday ah khan thawngthanhnak a tuah cang. Kan hnung thla hnih thum ah khan cun hman awk tlak vaccine hi an ser taktak kho te hnga maw hi, tiin lungre lawng a rak thei. A tu ah cun, 2021 chungah khin Covid nih faktukin a denmi khualtlawn lamlitnak rian telhchih in, a dang economy vialte an i letthal dih than cang lai, tiah ruahchannak nganpi a um cang. Hi ti ning a si ko ah cun, 2021 ah khin cun global GDP hi 5.4% tiang a kai te lai. Cucu 1973 hnu in a thabik kum a si te lai, tinak a si. US GDP hi 4.5% tiang a kai te lai i, cucu 1999 hnu ah a thabik dirhmun a si te lai, tiah Bank of America i economists pawl nih chimchungnak an tuah. “Virus kum, ti si lo in, vaccine ser kum, lockdown kum, ti si lo in, rian onthan kum, zatlak kum, ti si lo in, i hrimthan kum, ti a si lai,” tiah Bank of America ah chief investment straitegist Michael Hartnett nih Monday ah capar a chuah.\n𝗠𝗶𝗿𝘂𝗺 𝗹𝗲 𝗺𝗶𝘀𝗶𝗳𝗮𝗸 𝗸𝗮𝗿𝗹𝗮𝗸 𝗸𝗮𝗵𝗰𝗵𝗮𝗽 𝗮 𝗸𝗮𝘂 𝗰𝗵𝗶𝗻𝗰𝗵𝗶𝗻; Market a thanchomi nih hin thilcawtu pawl le corporations sungh lei panh lo tein thathnemnak a pek hna lai. Cu nih cun economy tha a thanchoter fawn lai. Asinain, Wall Street hi V-shape in ai hrim than tikah i khahlonak dirhmun a chuahpi ve. A ruang cu, market thanchoter a si lio ah zeihmanh a tingco ve lo mi American mipi millions tampi an um ve rih. American chungkhar dihlakin 52% hrawng lawng hi market ah investment ai ngeihmi an si. Cu hna lak zongah tam u hi cu 401(k)s le retirement accounts hmang lawng in invest an tuah hi a si, tiah the Pew Research Center nih a chim. Direct in market ah invest tuahmi chungkhar hi cu 14% lawng an si. Stock market a thancho mi nih hin mirum le sifaak karah kahcham tuktuk in a cawhpiak ve hna, zeicahtiah mirum lawng nih hi bantuk game ah hin sawhkalhnak thazaang an i ngeih kho.\n2020 i a hmasa thla hnih thum chungah khan, American nih a ngeihmi stocks le a fekmi funds dihlakin 87% hi 10% lawng a si mi American mirum chungkhar lawng nih an i haikonh, tiah the Federal Reserve nih a chim. Stock hi ahonih an vai ngeih pek ah, markets hi cu a zungzal in a kai peng kho lo. Vaccine cung i an chiahmi ruahchannak an i thathnempi kho mi a si. A tu tein Wall Street in ai thok cang. S&P 500 hi March 23 hnu in 61% tiang a kai manh cang. Cu thawngpang nih cun market pawl hi chunglei in an tha a thawhter ngaingai manh cang hna. “Asinain, a nganmi stock market pawl nih a miak an hmuh nih hin khat lei ah a thalomi thil a chuahpi lai lo, tiin ruah awk a si hrimhrim lo. Thilman a kai lai, tax a karh lai, khat le khat karlak sachuk man a kai lai. 2021 ah khin thilman thlung tawngin a kai te lai,” tiah Bank of America i Hartnett nih a chim. Credit: Chelsea Bawi\n← Farrawn khuami Pu Nawluk naa sa cannak kongah thil umtuning fianternak\nKum no tete, hngakchia tete mithmaan a benhmi an tam ngai cang hna. A ruang a phunphun ruangah asi ko lai →


SUNGHNAK CNLD AN HMUHMI CU ACELH HRIMHRIM LO, MITTHLI ZONG ATLA DIH – The Chinlung Post\nSUNGHNAK CNLD AN HMUHMI CU ACELH HRIMHRIM LO, MITTHLI ZONG ATLA DIH\nSalai Ceu Bik Thawng zong a celh bak ve lo, Salai Ceu Bik Thawng nih atimi cu Maw Bawipa Ka miphun luatnak le damnak caah kum 13 chung luhlinh in kaa pumpe ve. Asinain chirh khat hmanh hmai ka nawr kho lo, ka nawrpi kho hna lo. Ka fimnak nih a tlinh lo. Ka thazang zong nih a tlinh lo. Ka ruahnak zong a maw. Cucaah thinlung thar, ruahnak thar le thazang thar hun ka pe hraam law tiah a ttial.\nTutan 2020 thimnak result zeimawzat ka theih cu ka ngaih chia bak ko. Nain CNLD nih mah miphun dawtnak kongah lungput (Mindset) in teinak kan co mi ka ruah ah kaa lung hmuih than.Party hruaitu hna le candidate hna le mino vialte le vote a petu vialte upatnak kan pek hna. CNLD mino hna nih khi lei thlichia a hrang mi kha hi lei ahhin kan lungthu le kan tappi cu a si tiah khua kip ah muko an tum thawng cu Chin ramleng tiang a cul dih i lung a hmui kho tuk.\nDemocracy i a hrampi le a muru cu minung nih kan ngeihmi covo zalong tein kan hman khawhnak cungah hram a bunh mi a si.A bik in cu kan miphun covo kan hmuh khawh thannak ding caah kan i zuam.Cu ruangah kan miphun identity a si mi “Chin” party CNLD kan dirpi.A cozah a ser kho dingmi va tanh khi kan mit a thi naisai lo eh. Zeicatiah a sung deuh mi thil kan i tlaih.\nKan i tlaihmi le kan i timhmi hmailei kan nor khawhnak ding caah CNLD cawlcangnak hram kan thawk khawh hi teinak a si ve ko.Cozah tlaih lo zongah caan karlak ah miphun caah tuah ding tampi a um liangluang ko. Tuzan cu mitku sii he it phawt ko ning! Thaizing cu ni dang a si te ko lai. Credit: Salai Tin Maung Win\nTutan thimnak ah khan kan tei lai 100% ka rak zumhmi a si. Nain Sayama Nisuilian khi tender bawhtu company hna nih phaisa thazaang in an bawmh kho tuk, a sung cang tiah kan rak ruah ko nain mee thlak lai ni 2 ah Mara tlang khua kip ting 50 cio in a cheh hna, khua dang zong ah phaisa a cheh len lai.\nPumpak in phaisa an pek hna i mee an cawk timi zong ka theih, phaisa an pek lio belte cu hmuh khawh si ve lo. Nain phaisa in cawkmi teinak timi cu fiang tein chim khawh a si, phaisa in cawk khawhmi dirhmun ah Chinmi kan um rihmi cung ah ka lungtha lo. Tazacuai ka timh tinak cu a si lo mu, kei cu Yangon ka inn ah lung dai tein ka va um rih lai hih. Credit: Salai Lungthlitum


US Ralkap Hriamnam Tha Bik Pawl | THE CHIN EXPRESS\nUpdated on January 21, 2021 6:28 am\nUS Ralkap Hriamnam Tha Bik Pawl\nUS President Donald Trump nih Iran cu kah a tim lo nain US Ralkap hriamnam ṭha bik pawl zohta hna usih.\nRalkap 3 million deng le vawlei cung leiṭhen (continents) 7 ah sakhan 4,800 leng a ngei i kum 1 ah budget $700 billion leng a hmangtu US ralkap cu vawlei cungah a ṭhawngbik asi, tiah pom cio asi. Atanglei hna hi US ralkap hriamnam ṭha bik pawl an si.\nUS Vanlawng Ralkap (Air Force) nih ‘B-52’ tiin auhmi seh-8 ngei a ngan chiahru mi bomb thlaknak vanlawng 75 hrawng a ngeih. Bombs, mines le missiles cawh in 35 tons rit a phorh khawh.\nMah vanlawng pawl hi kum 1952 in hman hram an thok hna nain liamcia kum pawl ah ṭha chin in an tharchuah ṭhan lengmang hna i atu cu vanlawng in kahmi missiles pawl zong an phor kho cang.\nB-52 vanlawng pakhat nih missile 20 cio an phorh khawh. Missile par ah 1,360kg a ritmi bomb bunh khawh asi. Missile cu vanlawng in an thlah cangka in a chungah rawn ciami lam le a seh-pangka hmangin a zuang i tinhpiakmi hmun cu a khen.\n‘B-2’ tiin auhmi, papalak thla bantukin sermi bomb ngan pipi thlaknak vanlawng nih cun bomb sawhsawh lawng si loin nuclear hriamnam pawl zong a phorh khawh.\nUS Air Force nih Missouri state um Whiteman Air Force Sakhan in B-2 vanlawng 20 a hman hna, nain Guam le Indian Ocean i Diego Garcia island um US ralkap sakhan le sakhan dangdang zongin zuanter khawh an si. Atang video ah zoh khawh si.\nSeh-4 ngei B-2 vanlawng pakhat nih US ralkap bomb ‘GBU-57 Massive Ordnance Penetrator’ 2 a phorh khawh. Mah hi nuclear bomb asi lomi US ralkap bomb vialte lakah a ngan bikmi si.\nMah bomb pawl cu pe 30 an sau i 13,607kg an rit. Nuclear bomb a si lomi pawl nih an phak khawh lomi vawlei tang thukpi um missiles le ralkap headquarter pawl kahnak caah sermi bomb an si.\nB-2 nih cun hriamnam dang tampi zong a phorh khawh. Syria, Iraq le Afghanistan ram ah raltuknak zong an test cang.\nB-1 bomb thlaknak vanlawng pawl\nSeh 4 ngei bomb thlaknak vanlawng hi US nih 60 leng a ngeih. US Air Force vanlawng vialte lakah hriamnam tambik a phor khomi asi i cruise missile, gravity bomb le naval mines telh in 34,019kg a phorh khawh.\nLiamcia caan ah, B-1 vanlawng pawl cu ‘Joint Direct Attack Munitions’ timi bomb pawl thlaknak caah an rak hman hna. Mah bomb pawl cu an mei ah duhnak paoh monghnak system bunhmi an si i pe 15 chah/thuk a pemh khomi an si.\nUS Air Force nih F-22 vanlawng 180 hrawng a ngeih. Mah hi US raltuknak vanlawng ṭha bik asi tiah zumh ciomi asi. Na ralpa vanlawng vialte a kah khawh dih hna.\nDuhnak paoh ah dik takin mongh khawhmi bomb ‘Joint Direct Attack munitions’ 2 le radar-monghmi van raldohnak missiles pawl a phorh khawh hna.\nF-22 vanlawng pawl cu na ralpa radar nih hmuh khawh lo dingin a um khawh caah, na ralpa vanlawng sakhan pawl kahnak caah hman khawh asi. Mah hnu ah na hawile nih, radar nih a hmuh khawhmi vanlawng pawl le cruise missiles pawl in rung bawmh khawh asi.\nMonghmi-missile le ral kahnak rili-tang lawng pawl\nUS Navy nih rili tangah a um khomi lawng (submarines) tam ngai a ngeih. Rili le vawlei um na ral pawl kha duhnak poah mongh khawhmi ‘Tomahawk cruise missiles’ in kahnak caah hman khawh asi.\nUS Navy nih a hmanmi rili-tang lawng vialte lakah a ṭhawng bikmi cu ‘Ohio-class guided-missile submarine’ tiah auhmi an si. US Navy nih 4 a ngeih hna i Tomahawk missiles 154 cio an phorh khawh.\nMah missile pakhat cio cu a par ah 453kg a ritmi bomb bunh khawh an si i meng 1,000 hla tiang kahnak khawh an si. Cun, mah missiles 1 cio nih cun monghnak system chungah target 15 an phorh khawh caah lam tantim in na duhnak paoh ah ṭhial le mongh khawh an si. Tahchunak ah, Iran na kah nain lam tantim a phak lio ah na lung aa thlen ahcun hmun dangah tlakter khawh asi.\nOhio-class rili-tang lawng 4 pinah, US Navy nih Virginia-class le Los Angeles-class tilawng 40 leng a ngeih rih hna. Tomahawk missile an phorh khawh cio nain tlawm deuh lawng an phorh khawh.\nAircraft carriers (Vanlawng phorhnak tilawng pawl)\nUS Navy nih vanlawng phorhnak tilawng ngan pipi 11 a hman hna lio asi. Nimitz-class 10 le Ford-class 1 an si. A tam ngaimi a lo nain, rianrang in raltuknak ah hman awk a ṭhami cu 3 lole 4 lawng an si.\nNikhatni ahkhan, ‘USS Harry Truman’ tiin auhmi vanlawng phorhnak tilawng cu Middle East ah a um.\nMah tilawng pakhat nih hin F/A-18 vanlawng telh in vanlawng 60 leng cio an phorh khawh. F/A-18 vanlawng cu van-in-vawlei kahnak missiles 2 i phorh in meng 1,200 hla tiang ral a va do kho.\nVanlawng phorhnak tilawng 11 pinah, Navy nih ral kahnak tilawng 9 a hman chih fawn. Vanlawng hme deuh pawl an phorh khawh ve. Mah tilawng pawl nih cun US ralkap vanlawng thar bik ‘F-35B’ pawl an phorh hna. Marine Corps nih an hmanmi ral kahnak vanlawng pawl an si.\nF-35B nih cun monghmi bomb 2 a phorh khawh i meng 500 hla tiang ral a do kho.\nDestroyers le cruisers\nDuhnak paoh ah mongh khawhmi missile i phorh in ral doh aa thawhmi tilawng (destroyers) pawl cu US Navy nih a hmanmi an si ve i vanlawng phorhnak tilawng (aircraft carriers) pawl he i bawm in ral tuknak ah hman khawh an si. Amah lawng zongin hman khawh thiam asi.\n‘Arleigh Burke-class’ phun pawl hi ‘destroyers’ an ti hna i US Navy nih 70 leng a ngeih. Tomahawk missile 56 cio an phorh khawh i rili le tlang um na ralpa kahnak caah hman khawh an si.\n‘Ticonderoga-class’ phun tilawng pawl an um rih. Missiles an phorh khawh ve nain ‘destroyers’ tilawng pawl nakin tlawm deuh lawng an phorh khawh.\nMah tilawng phun 2 ahhin Navy missile system ttha bik ‘AEGIS’ an um. AEGIS system cu na target konglam tlaihnak caah hman asi i rili cungum na ralpa missile tilawng he tlang i na ralpa he kahnak caah hman khawh asi.\nVice President Mike Pence nih Trump a Thlah Duh Lo\nUS ah Cung Dawt Cem an Thah Ning a Nupi Nih Hitin a Chim\nSalai Lairamthang: Biden 100 Days Plan le Coronavirus Rescue Plan\nKa Aiawhmi Hakha Khua Ka Tlawng Te Lai: Miss Universe Myanmar 2020 Winner Thuzar Wint Lwin


Breaking News:Inn kangh nakin minung 50 nak tam nih mual a kan liamtak – Lai Lungrawn Post\nBangladesh Sehzung Meikhangh Ruangah Minung 52 An Thi Bangladesh ram sehzung pakhat cu fakngai in mei a kangh caah minung 52 nak tlawnlo an nunnak a liam,meikang chung in chuah manh lo mi riantuan zong cungdot in zuanter an si tiah emergency mibawmtu hna nih an chim.\nMeikhangh mi chung ah minung 30 hrawng nih hliam an tuar .Sehzung riantuan mi, buildings le minung umnak building hna ah harnak a tlun lengmang ruangah pawngkam runvennak he pehtlai in chinchiah nak thalo a cang mi Bangladesh ram caah min chiatnak pakhat a can than a si.\n2012 Lio ah minung 1000 leng an nunnak a rak liam mi dotkua inn cung in Rana Plaza cimhnak a can hnu ah remhthan ding in Bangladesh cozah a lungtling. A si nain humhimnak ding ah a tu tiang lungtlin a si rih lo.2019 February thla chung ah Myodaw Daka ah chemical thilri phungning lo an chiahnak hmun ah meikhangh nak a chuak minung 79 nak tlawnlo an rak thi.\nAtu meikhangh nak hi Daka khualeng sehzung pakhat simi Rupganj ii ding le hangthlum sernak a si, nili ni chunhnu ah meikhangh aa thok i suimilam 24 chung tiang hrawng a alh lio a si rih tiah theih a si.Cu sehzung ah cun minung 1000 Leng riantuan mi an si nain , mei a kangh ni ah hin minung tampi cu an chuak tiah theih a si.\nZaan tim tiang ah minung 3 an nunnak a liam tiah theih a si, meithat hna nih inn dot thumnak an phanh ah miruak 49 an hmuhthan hna caah a thi mi hi an tam ngaingai.Hlei lei kal nak chuahnak innka cu tawh a hrenh caah riantuan mi hna cu inn cung lei ah an kal khawh lo nak a si, cun inn tang in mei a kangh cang caah tum in tlik a ngah lo tiah meithat zung lei biachim nak nawl ngei tu Debashet Badahan nih a chim.


NLD Nih A Tlawm Bik 75% In Chiram ah Teinak an hmuh lai – Pu Jacob Thang – Onlinenungak\nNLD Nih A Tlawm Bik 75% In Chiram ah Teinak an hmuh lai – Pu Jacob Thang\ntutan Myanmar rampi thimnak ah Chin ramkulh huap in NLD nih a tlawm bik 75% in kan tei lai, tiah Chin ramkulh NLD chimnak nawlngei Pu Jacob Thang nih a chim. Tutiang thil a langhning ah Hakha peng ah hin cun NLD nih 100% in a tei lai tiah an zumh i, Thantlang peng belte hi anmah NLD zong an i fiang kho tuk lo.\nPu Jacob Thang nih, “Hakha peng ah hin cun 100% in teinak kan hmu lai tiah kan ruahdamh. Thantlang peng belte hi acheuchum hrawng cu kan zumh nain dikthlir in chim chung awk ah a har ngai,” tiah a chim. Cun, Chin ramkulh chung NLD a dirpitu mi tam bik hi kum 40 cung minung an si hna i, a pahnihnak a tam bik cu mino an si, tiah a langhter chap.\nMyanmar rampi thimnak cu tutan zarh Zarhpi Ni (Nov. 8) ah tuah ding a si cang caah November 6, zaan sml. 12:00 thawk in zei bantuk ramkhel party hmanh nih sang/khuate/khuapi chung ah siseh, online zong in siseh vote thlak lemsoinak biachim/catar a ngah a ti lai lo.\nNovember 6 thawk in vote thlak ni tiang hi Silent Day ti zong in auh a si i, November 6 zaan sml. 12:00 hlan hrimhrim ah ramkhel party kip nih lamkam ah an tunmi vote lemsoinak poster pawl fim dih ding in Union Election Commission nih nawl a chuah.


VAWLEI PI NIH AN KAN HMUH, AN KAN DIRPI – The Chinlung Post\nFebruary 20, 2021 admin World News 0\nSalai Bawi Lian Mang: Vawlei pi nih an kan hmuh, an kan dirpi. February thla ni khat ni thok in Democracy, human rights le zalon nak caah nichiar inlo rian kal tak in le tthihpheih nak a phun phun lak ah CDM atuah mi, le Kawl ralkap a doh mi hna cawlcangh nak, hmanthlak le thil sining cu UN lei ah siseh, vawlei cung cozah le agency minthang hna sin ah siseh ni chiar in CHRO nih a thanh lengmang.\nVawlei cung minthang bik thawngzamh tu ah aitel mi (CNN) Cable News Networks tiang in Chin State khuakip i democracy, human rights le zalon nak caah nan cawlcangh nak thil si ning le hmanthlak cu an kan hal caah CHRO nih kan thanh peng hna.Nan hmanthlak, nan cawlcangh nak, vialte a phan dih.\nA ho dah an tlaih, a ho dah ralkap lei ah a ttang, aho dah mipi lei ah attang, timi vialte record kan tuah dih.Mah hi zapi sin thanh awk a tha mi vial Chinland Guardian nih record a tuah mi asi.Mah hi link hi click law Chinram ah zeidah a cang timi tawifiang te in a lang lai. hika hi voikhat in hmehpiak law an ttialmi relchih khawh asi\nSalai Pathawng:Hmailei ah nan Khua caah nan pengtlang caah tiin bawmhnak tor le cheng an kan pek te kho men. Bawmhnak pek ahcun an cohlan ko lai I kan lem kho ko hna lai tiin a lam kip in an i zuam len ve lai caah uknak tha lo hram hram uknak in a kan hruaitu hna nih khua ca siseh ram le miphun le pengtlang caah bawmhnak pekmi poah lak lo a tha. Lam chunhpiak siseh ti le mei siseh a phunphun in an i zuam len lai nain tutan kan tuah cang mi CDM ah luphum le zumhtlak tein pehzulh hram ko u sih.\nHawidang CDM ah i teltum in rian le khai le pawlcawmnak kaltak in lamzawh mi hna lakah mah zawn lawng i ruah in Zung a kai ko mi le CDM ah aa teltum duh lomi minung cu a dam lomi kan si tu i theih bak ding a si.Lungdongh loin kan pehzulh ahcun a phi tha a chuak te tikah mi hmai kan khap lo sual lai caah tu bantuk caan hi miphun le ram caah kan tuah khawhmi cu CDM ah i teltum hi a si caah mah te tal hi cu na tuanbia naa chimh ve awk ah rak i tel ve hrim ko uh.\nCozah si in zei bantuk rank kaiter le bawmhnak vialte pakhat hmanh cohlan lo ding a si. Chin miphun caah tuah ka duhmi a tam tiah a titu SAC zong Chin miphun nih kan cohlanpiak lo ahcun Chin miphun caah tuah a duhmi zeidah a tuah khawh taktak a langh te ko lai. Cozah cu mipi Cozah an si i mipi nih duhlo ahcun Cozah cu zeidah an tuah khawh khe lai?Kan tuah cangmi cungah lungsau thinfual in a dihdongh tiang ttang ko u sih\nCHIN MIPHUN NI TUAHNAK AH RALKAP COZAH NAN I TEL AHERH LO


White House In A Duh Zong Duh Lo Zongah A Tum Lai! – Chin 11 News\nWhite House In A Duh Zong Duh Lo Zongah A Tum Lai!\nA chimmi aa fiang lo. Amah le a legal team nih hmawhmang in evidence an kawl le zeipi an chuahcanh kho lo. An power le an rumnak an hman nain myth-busters dirhmun an lonh bal loh. A puh a puh le a puhtu hmanh nih hmuh lomi evidence cu maw, a puhmi pa cu, a hal. Hihi a chimmi aa fiang loh, ‘law & order’ aa timi pa nih.\nIllegal vote evidence tthahnem a hmuh lo caah, state cio nih certify an tuah lai le cucu a si ko. Trump nih a pom le pom lo kha bia a si ti lo. A vote hmuhmi zoh in, ‘a duhtu an karh’ ti vial khi kapkhat bia. Kaphnih bia cun, ‘a duhlotu an karh ve’ ti awk.\nCucaah a sung fam. 2016 election ah voter turn out rate 55% hrawng, 2020 ah 65% leng an si, estimate in. White House in a duh zong duh lo zong ah a ttum lai. Ai changtur zong ah, vabu hlawm in an hlawm te lai. Ningzah hngal caah cun, thlankhor luhnak tlak ningzahnak a si lai. Hiti a chim hi anmah le mah ningzah aa kawl he aa lo. Aho tal nih va thlauh u ca.\nA caan a tang rihmi ah legal case an file ko i, constitutional right cu a si ko e. Evidence tlaktlai he an file khawh bal lo caah, ruahchannak nganpi a ngei bantuk phun khin ruah ding a um lo. Gerg zong cu, hand count in an rel ko cang, audit an tuah ko cang le zeipi aa hlei lo, certify an tuah cang. Cu hnu ah case an luhpi nolh. Hihi cu, hnahnawh ser huam bia sawhsawh a si te ko lai. Note: Salai Lairamthang catialmi chungin Salai B Chankhar comment mi si. Theihtha tuk a si caah ka van tarnak a si. Salai Lairamthang nih a tialmi ca cu:-\nPresident Donald Trump Hmuhmi Vote: Kum 2016: 62,984,838 [ 62 Millions votes ] Kum 2020: 73,896,211 [ 73 Million Votes ]\n2020 thimnak ah Vote: 10,911,373 [ 10 Million Votes renglo in a karh deuh caah President Donald Trump hi 2016 nak in mi tam deuh nih an rak duh deuh thiamthiam timi facts hmuh khawh a si.\nPresident Trump nih tuchun ah twitter ah a tialmi cu” Biden nih thimfung a fir lonak telhte a chuahpi khawh lawngah White House ah ka luhter te lai” tiah a chim.


Chinram Pengkip Budget Chiahpiak Ning Kong A Dik Lo Tiah U Nay Lin Aung Nih Biahalnak A Ngeih - THE CHINLAND POST\nChinram Pengkip Budget Chiahpiak Ning Kong A Dik Lo Tiah U Nay Lin Aung Nih Biahalnak A Ngeih\nSalai CungCung|2019 May 23| Chin ramkulh pengkip budget an chiah mi a dikfel lo, pengkip ah Budget an chiahmi cu zeibantuk zoh in dah tangka an suaisam timi theih ka duh tiah Mindat in Pyithu Hluttaw palai U Nay Lin Aung nih May 21 Pyithu Hluttaw tonpumhnak ah biahalnak a ngeih hna tiah kan theih.\n“Keimah nih ka halmi hna cu Budget an suaisam ning hi i tluk tein um hna seh ti ka duh caah a si. A luancia Budget cu an suaisam dih cang, cun tawlrelnak zong an ngeih cang caah vun remh than ding cu a si thiam ti lo. A ra laimi tangka kum tu ah cun pehzulh in Budget an suaisam tik ah i tluk te le i khat cio tein tuah hna seh ti ka duh caah ka hal mi hna hi a si. Chin ramkulh ai-awh in bialehnak a tuahtu minister nih cun kan chimhpiak hna lai a ti caah hmailei ah cun i tluk tein le i khat tein a si te ko men lai ti ruahchannak ka ngei. Cun ramkulh Budget a tlak tikah ramkulh hluttaw biachahnak in tuahmi a si caah ramkulh hluttaw palai zong nih Budget an suaisam tikah tha tein chekfel hnu ah i tlukrual tein biachahnak ngeih hna seh ti ka duh”.\nHika ah biahalnak le bialehnak an i tuah lio video zoh khawh a si.\nPyithu hluttaw palai U Nay Lin Aung bia hal ning ah 2016-2917 tangkum, 2017-2018 tangka kum le 2018-2020 tangka kum ah Budget an suaisam mi cu Hakha peng, Thangtlang peng, Falam peng le Matupi peng ah Budget suaisam mi a tambik an si tiah kan theih.\n2016-2017 tangka kum ah Hakha cu Tangka Kyat 34 Billion hrawng tiang an hmuh i Kanpetlet le Tonzang ah cun 4 Billion hrawng lawng an hmuh caah Budget hmuh ning ah a let 8 in aa dang, cun Thantlang ah Budget hmuhmi cu pengkomh khuapi a simi Mindat leng in a let 3 in a tam, pengkomh khuapi a si mi Falam pengkomh cu Mindat pengkomh nakin a let 2 in a tam, Hakha le Mindat pengkomh hmuh ning tuak tikah Hakha Budget hmuhmi hi a let 5 in a tam tiah U Nay Lin Aung nih a chim.\nU Nay Lin Aung biahalmi cung ah Chin ramkulh cozah ai-awh in Simanking le tangka lei minister U Mg Mg nih Chin ramkulh tangka Budget hmuhnak le hmannak cu pengkip khuakip ah phawtzamh tikah mipi hna an herhmi kha a bik in kan zoh i tangka cu an herh ning, thanchonak papek in ramkulh cozah nih an then hna i ramkulh hluttaw ah an chuahpi hnu hnatlaknak ngeih hnu ah kan tawlrel hi a si tiah bialehnak a tuah.\nChin ramkulh cozah nih Budget an suaisam mi cung ah Minister umnak le minister um lonak tangka Budget hmuh ning aa dang ngai tiah Chin ramkulh hluttaw palai cheukhat nih soiselnak le ceihmainak an ngei tiah kan theih.\nPrevious Sipin Chairman Hlun Nih Pago Ramthen Chief Minister Telh In Minung 8 Taza A Cuai Hna\nNext Sianginn Cachim Saya/ma Training An Kai Chungah Minung 11 An Thi


Surbuk Airport Zong Hi Lai Party Nih A Timhtuahmi A Si NLD Nih An Tuahmi Pakhat Hmanh A Um Lo Sakchia Lawng An Hrawh – Chin World News Evening\nSurbuk Airport Zong Hi Lai Party Nih A Timhtuahmi A Si NLD Nih An Tuahmi Pakhat Hmanh A Um Lo Sakchia Lawng An Hrawh\nJuly 10, 2020 Salai Van Hmuhning\nNLD Voksa hang an sinak: NLD hi voksa hang he ka tahchunh nain awrkhu pawl nih a thawtnak lawng nan ruah i, a daimi a lo nain a rak sattuk nan philh. USDP nih kawlram a hruai lio ah, a langmi mithil (physically), dairet in an mah pumpak (directly) in zei hmanh a kan tuah piak lo nain an mah thawngin ramtha nih an kan bomh i Laimi ramtha phan kan tam ning hi, rel cawk lei a si lo. USDP cu an sining te an langh ter. An kan hrem ko, thilrit an kan phurh ter ko, harsatnak a kan pek ko. Cucu an sining an langh ter mi ruang ah Chin Ram nih thangchonak tampi kan hmuh.\nNizan ah, Burmese American Community Institution Inc nih Lawyer pawl bia hal hna i, Laimi kan rak men ti lo hi teh ka ti. Hihi USDP that lo nak thawngin a si. A hram taktak bih usih law, Ralkap ruang ah a si. NLD nih kawlram hi rak hruai sehlaw, ramtha phan kan um lai lo. Kan ram zong a thangcho hlei lai lo.\nTlang cungmi ah sifak cem kan si lai i, nihin ni tiang Mizo ram ah lam cawh ah kan i thawh rih lai i, Sei le hnam, vokte, arte kan i phurh rih lai i, Mizo ram ah kan rak i chawk rih hnga. Cucaah NLD vote peknak in USDP hmanh a tha deuh. NLD nih Ram a hruai tik ah, Ram a daimi ko a lo nain a dai naisaih lo. Cucaah Voksa hang ka tinak a si.\n2015 hnu ah Chin Ram cu NLD nih a hruai, Pu Zo Bawi nih a luancia kum 50 an tuanmi nak in kan tuan deuh a ti, hihi Lai Party nih planning a rak thlak mi le, a tuahmi lawng te an pehzulhmi a si. Surbuk Airport zong hi, Lai Party nih a timhtuahmi a si. NLD nih an tuahmi pakhat hmanh a um lo. Sakcia mi in lawng an hrawh. Cucu an tuahmi a si. Cucaah Vote CNLD for Chin People and Christians in Chin State. Caṭialtu: Pasal Ṭha\nPu Zo Bawi Nih CNLD Party Zohchia Tuk In A Soisel Hna\nZeitindah Nau An Thah Hna Timi Na Thei Cang Maw Tuksum Taktak Khi A Si


ㆍISBN : 8983141034\nㆍPáginas : 489\nNihin Khrihfa tampi nih harsatnak phak hlan ah thianglawr a si lai ti ruahnak an zumh. Zeiruang ah ticun a hmaanlo cawnpiaknak an zumh caah kum sarih harnak (Great Tribulation) rat hlan ah cawi kan si lai an ti. Zumhnak hmaan lo nih cun lungtling ngai in aa um ter hna.\nAsinain harsatnak muko paruk nak thleet hun muko pasarih nak thleet tik ah mithiang hlawrnak cu a si te lai. Muko pasarih nak tum tik le, hrinthan a simi mithiang mi hna thah an si hnu le vawlei harsatnak a tlun hnu ah thianglawrnak cu a cang te lai. Cu tikah, Jesuh cu vancung in a rung tum lai i, hrinthan in a rak thimi hna kha an tho than lai i cawi an si te lai (1 thess 4:16-17)\nTi le Thlarau thawngtha zumhnak thawngin hrinthan a simi hna zong thihnak in an tho ve lai i thianglawrnak ah lak chih an si ve lai. Cun, kum thongkhat uknak le zungzal vancung pennak a cotu cun an si lai. Asinanin thawhthan voikhat nak ah aa tel lo mi misual hna cu kan tho 7 nak an thleet tikah dantatnak fakpi an i huah lai i zungzal in mei alh hmun ah peih an si lai.


Ramdang in Kawlram tlung ding nih Facility Quarantine kong hngalh awk – THE CHINLAND POST\nRamdang in Kawlram tlung ding nih Facility Quarantine kong hngalh awk\nPhoto By; Frontier Myanmar\nBy; Salai Mang Hre Lian\nBiadomh: Tuluk ram Wuhan in a chuakmi Covid-19 pulrai zawtnak cu World Health Organization (WHO) nih aluancia March 13 in vawleicung ah karhmi zawtnak (Global Pandemic) ti in thawng a thanh. Vawileicung ram in a luatmi an um lo ti tluk a si. Zawtnak an ton dih. Thih lonak tampi a chuahpi. Minung le minung fawite in aa chawnh khomi a si caah ‘tih’ a nun khun. Cu khamhnak ah caah cozah kip nih rian an awt. An ram dihlak ah phihkharnak a tuah. Vawleicung khual tlawnnak vialte an phih dih. Zeiruang ah ti ahcun zawtnak a karh lo ding ahcun ‘ralrin’ hi biapi bik. Ralrinnak ah a herhmi tuah cio a si. Cu lak ah aa telmi le harnak tong bik cu ‘khualtlawng’ kan si. Cu lak ah kei zong kaa tel ve.\nPumpak Hmuhnak: Pulrai zawtnak hi a zorlei cu a panh. A thiang dih lo caah ‘ralrin’ a herh. Cu hmanh ah ramleng lei in milut chuak ralrin hi vawleicung ram kip nih an tuah. Kawlram zong ah ramchung ichawnhnak (local transmition) cu a um ti lo tluk a si nain, ramleng in luhchuah cu ‘ralrin’ ruang ah saupi tawlrel a hau rih men lai. Hi hnu thla tampi zong ah hi ralrinnak caah tuahmi Facility Quarantine hi a um rih lai dah. Cucaah ramdang in kawlram a tlungmi caah hngalh a herh tiah ka tonmi, ka hmuhmi chung in tlawmpalte ka langhter lai.\nMah le umnak ram: Kan i tapnak ram in Kawlram tlun kan duh tikah umnak ram cio i Kawlram Embassy le Consulate kha pehtlaih ding a si. Cheukhat cu Kawlram Embassy a um lonak ram zong a um. Cu tikah cozah nih mah le umnak ram he aa naih bikmi Embassy ah thawngthanh ding kha zapi a kan forhfial. Nanmah le ram cio Embassy pehtlaihnak nan hmuh khawh lo ahcun Kawlram ramleng pehtlaihnak (Ministry of Foreign Affair) nih thawng a thanhmi zulhdawi lengmang a tha.\nEmbassy he pehtlaihnak: Kei Thailand in a rak tlungmi ka si caah Thailand kong lawng ka chim khawh lai. Kawlram Ministry of Foreign Affairs thawngthahnak in Thailand in aa tapmi pawl nih Thai ummi Kawlram Embassy pehtlaihnak thawng a thanh. Embassy nih thawng an kan halmi cu;\nKa min tling le ka pa min\nThailand ka umnak Address tling\nKhualtlawnnak Passport number le cahmai Copy kuatding\nKawlram ah zungzal umnak Address tling\nFacility Quarantine tik ah Cozah tawlrel mi Facility le Hotel ah duhmi i thim ding (Theihawk: Embassy nih Hotel a man buaktlak lawng in an theih. Cun Facility Quarantine ah zeidah a herh tbk pakhat hmanh thawng an kan pe kho lo. Rangoon nan phak in aa fiang te lai ti lawng a si)\nTlun ka duhnak a ruang (Tourist maw kaa tap, sianginn kai in maw, riantuan in .. tbk)\nTlun hi lakhruak tuk in a herh maw ti mi biahalnak (Tlung ding min aa pe mi an tam ahcun; dam tuk lo mi, upa deuhmi, tangka lei harsa deuh mi tbk. in papeknak an tuah)\nVisa dih/luan nak sau maw (mah hi papek ah an i tel)\nRelief Flight: Vanlawng cu cozah lawng nih tulio cu a tawlrel rih. Ministry of Foreign Affairs nih cun Thailand, Korea, Malaysia, Singapore le Tuluk in cun zarh khat voi khat tal ka tawlrel lai a ti nain nihin tiang a tawlrel kho lo. Cun vanlawng man hi i thawh pah in Airport ah pekmi zong a um i Embassy nih an zuarnak hmun zong a um.\nMah le ram cio an i dang: Cheukhat ram cu an ram in a chuakmi nih an chuah hlan ah Covid-19 in ka luat ko timi Certificate a hal. Cu tikah test i tuah a herh tikah tangka a dih. Abik in na umnak ram in Direct in Kawlram a zuangmi si loin, Transit a herhmi ram pawl a hal hna. Direct a tlung i a halmi ram zong an um ti a si. Tck ah Hong Kong in Kawlram a tlungmi cu Covid-19 in an thian lawng ah an tlung kho. Mah tikah cheukhat cu harnak kan tong kho. Mah caah cun tlun a duh i Covid-19 Test nak tangka a ngei lo mi, Test nak lam a har a si cun mah ram ah a ummi Embassy bawmh hal khawh a si. Embassy nih ‘theihpinak Certificate’ pek ahcun tlunter khawh a si.\nKawlram phanh in Quarantine: Ka chim cang bang in cozah tawlrel mi Quarantine phun hnih in a um. Hotel Quarantine le Facility Quarantine. Hotel Quarantine cu ka um lo caah ka thei lo. Nain Rangoon Airport ah thawng ka hal hna tikah – cozah he hnatlaknak a ngeimi Hotel ah Quarantine duh ahcun nikhat ah Ks. 40,000 in aa thok. Ei rin dih a si. Quarantine hi cozah nih a khiahmi cu ni 21 a si. Nain phanh ni le chuahni kha a telh lo caah dihlak ni 23 a si kan ti khawh.\nFacility Quarantine (FQ): Hotel Quarantine in ni 23 um cun sing hra tal cu a dih. Cucaah tam deuh cu cozah nih a lak in cawmmi Facility Quarantine kan i thim. Facility Quarantine umnak cu mah nih thim a ngah lo. Rangoon na phak in a lawnnak paoh ah kalpi le chiah a si. Facility Quarantine kan um lai caah zeidah timh lamh a herh tiah Embassy kan hal hna tikah ‘kan thei lo, Rangoon nan phak in an i chimh hna lai’ an ti caah tlawmpal kan ruahning he aa dangmi a um.\nFQ hi a phun aa dang cio. Cheukhat cu Aircon a umnak zong a um. Nain tam deuh cu Aircon zong um lo, thutdan le cabuai zong um lo. Ni 23 tluk tuang bak ah caan hman a si tikah a fawi lo. Cun lengchuah zong a ngah lo tikah thut le ih le dir lawng a si tikah a fawi lo ngai. Minung pahnih khaan khat ah chiah a si i, innhmai i longmi hmun ah laam len khawh cu a si. Nain kar 50 ah len a ngahnak cu a dih tikah ihel ding lawngte a si. Kal khawhnak ri aa ser dih caah, mah ri cu lonh a ngah lo.\nNi khat ah rawl voi thum pek a si. Zingka 6 am ah breakfast pek a si. Cucu buh kio, cia-zan, khoh-suai, mung-ngyin-kha le lakphak le changreu tiin a si. Cun chun 11: 30 ah chuncaw pek a si. Chuncaw cu buh le meh ah sa pakhat le citani aa tel zungzal. Sa hi a phuntling in an then. Na phak zan ah ei lo sa na ngei maw tiah an i hal lai. Na Room No. le pumpak number an in pek lai i chinkchiahnak an lak lai. Na ei lomi meh cu an in put lai lo.\nTheih herh ngaimi cu FQ ah an chiahmi cu chantling, ihphah, puan pakhat, khiangthawng, rawl einak kheng pahnih le darkeu pakhat, taklinh le linh lo tahnak, ticawk pakhat le saphiah bawm (saphiat aa tel lo) lawng an si. Cucaah saphiat, ha ttawlnak, haa si, kut tawlnak, mask, a linh tuk caah Fan tal cu a herh. Rian a tuanmi kha a leng ah duhmi cawkpiak fial a ngah lo. Cucaah Rangoon na um cun na herhmi kha a leng in mah le chungkhar le unau cah khawh a si. An rak in pek tik ah muihmuh le i ton a ngah lo. Counter ah an chiah lai i, rawl chanh caan ah an in pek lai. Volunteer in riantuan tu hna hi PPE hruk peng an si tikah FQ ah a ummi hi Volunteer paoh zong nih rat hnawh a si lo. Rawl chanh caan lawng ah thil rak chanh le thawng hal khawh an si.\nUmnak hmun hi thilsuk tbk a ngah nain a phonak a har. Khat lei in fur a si fawn. Cucaah puan, chantling khuh, ihphah khuh hna chungkhar cah cun a tha. Ihnak lawng ah caan hman deuh a si tikah a sau cun a thur colh. Cun mah nih tisa sonak (zapi hmanding an chiah nain siarem lo), changreu, coffee le mah nih ei le din duhmi cu aleng in chungkhar le mah le herhning in icah khawh a si.\nNi 23 um a si caah phak cangka a thaizing ah SWAB lak in Covid-19 Test a si. A result cu a thaizing zingka asiloah zanlei ah a chuak colh. Na thiang ahcun na chuah lai ni 18 nak ah check a si than. Voihnih na thian cun Certificate chuahpiak a si i – mah le inn ah lawiter a si.\nHome Quarantine: FQ a dih hnu ah ni 7 chung inn ah Quarantine um a herh rih. Mah hi cozah nih Home Quarantine zulh ding an thanh lengmang cang. Cun na umnak FQ ah inn na phak tikah zulhding ca cu an in pek lai i, na chungkhar le hawi le kom an damnak caah pumpak nih kan zulh cio a herh.\nDonghnak: Covid-19 zawtnak cu ralrinnak ngeih lawng ah kan doh khawh lai. Cu ralrinnak caah a biapi bik mi cu zulhphung a herhmi vialte zulh dih hi a si. Cozah zong, bu tampi zong nih tangka dih in bawmnak le an ti khawh zat an chuah cio. FQ a ummi zong nih mah le siangtawk in mah umnak cio ah bawmnak pek khawh a si.\nKa ca tialmi a fiang lomi a um ahcun pumpak Email: manghrelian@gmail.com le Salai Mang Hre Lian tiin Facebook ah pehtlaihnak tuah khawh a si.\nPrevious NLD Nih Federal Rim An Namter Lo Caah Tlangmi Nih Kan Vote Hna Awk A Si Ti Maw?\nNext Australia Chin caah rammi sinak a ngah fawi cang lai: ACF


ISIS Ralhrang Pawl Hna Cu Rakhine Ram Pawng Teah An Um Cang Tiah An Chim Than — Salai Ephraim Thawngpang\nBangladesh intelligence officials pawl hna nih an chim ningah cun kawl ram chungah luh a tim mi ralhrang pawl hna hi Syria ram le Iraq ram ah khuasa mi IS ralhrang pawl hna si lo in Pakistan ram chungum mi IS Hafiz Tohar group ralhrang pawl hna an si tiah fiang tein an chim t’han.\nCun hi ralhrang pawl hna konghe pehtlai in Arakan Rohingya Salvation Army (ARSA)nih a chim ningah cun August thla chung ah khin Rakhine ram chungah luh an i tim i a tu ah cun Pakistan ram an chuah tak cang i Rakhine ram pawngah khuasa hna sehlaw a lo tiah an chim.\nCun hi ralhrang pawl hna nih hin a luancia kum 2014 lio ah khan Rakhine ram chung a si mi Kyauk Pyin Siek khua ah a thli in an rak lut bal cang i thil umtu ning t’ha tein an rak dothlat cang tiah an chim.cun Tatmadaw ralkap le AA karlak i kah nak zongah hin Pakistan ralhrang hna hi rak i tel hna sehlaw a lo tiah Arakan Rohingya Salvation Army (ARSA) nih cun an zumh fawn.\nAsinain an itel bak tiah tehte zei hmanh hmuh mi a um lo caah chim phuanngam a si lo tiah an chim.cun Rakhine ralzam hna um nak Bangladesh Cox Bazaar hrawngah hin an chuak lang tawn na in tleih awk t’ha in an um lo caah a tu ah cun Kawl ram le Bangladesh ramri hmun pakhat khat ah um hna sehlaw a lo tiah an chim.\nKawl ram chungah luh a tim mi ISIS jihadis group hna hi a luancia thla hnih lio ah khan US cozah nih balck list ah a rak chiah mi hna kha an si na in,hi ralhrang pawl hna hi China cozah nih biatak tein a t’anpi mi hna le a dirkamh mi an si caah US ni black list ah a chiah mi hna zong an cohlang duh hna lo mi group pawl kha an si.\nTagged ISIS Ralhrang Pawl Hna Cu Rakhine Ram Pawng Teah An Um Cang Tiah An Chim Than\nThawngpangtha: Kawl Ram Mi Ralzam Minung 34 Bak Resettlement In Ramdang An Phan Tiah Theih A Si →\n← Russia Ram Khuapi Pakhat Chungah Khuaci Mui Meikangh Nak A Chuak Ceilak Te Nih Hliamhma An Tuar


HIBANTUK A UMMI CU SAH COLH DING, AN DUH BAK VE MI AN SI – The Chinlung Post\nSeptember 20, 2020 admin Fiamthu 0\nCun tutan ah an langhtermi ah hin Nungak tlangval ca lawngah siloin Kan Nupi siseh Kan Va le sihnaseh an mah zong hi a huap hna. Nu le Va karlak tu ahcun phun dang deuh asi. Nu le va karlak caah cun na ka ngai maw ngai lo. Keimah kong a ruat maw ruat lo timi theih khawh asi ve rih. Asinain tutan ahcun cabia nih ahuap ko caah nupi le va le kong tu cu kan langhter lai lo. Minung hi a thlithup te in uarmi ngeih dih asi.\nSihmanhsehlaw caan nawn duhnak bia a chim ngam lomi tampi an um tawn. Hihi minung kip nih ton mi asi i, a bik in Kannih Laimi caah cun Pa nih ton deuh mi asi. Lainu pawl cu zeitluk tlangval an duhmi hna zong an chim ngam lo. Duhnak kongah cun Pa lengmang hi hmai asa pengmi kan si. Pa zongah kan duhmi pawl kha duhnak bia chim colh angamh lomi tampi um tawn asi.Tulio cu i, lenkai timi a um ti lo i, zeibia paoh facebook hmangin i chimh le i ruah dih a si cang.\nNungak hmanthlak kan zoh hna i, kan uar deuh mi hna cu kan chawnh tawn hna. Nu zong nih chawnh tawn asi ve. Aaa mah nu or mah pa cu kan i chawnh ning zoh tikah a ka uar pah ve ko rua, Duhnak bia chimning law zeitindah aka leh hnga tiah a ruatmi tampi kan um hna.Asinain i ruah len dingmi asi ti lai lo. Zeicaah tiah na cakuat an lehning in khan duhnak bia chimh le chimh lo cu theih khawh asi. Hi zawn ah abiapi ngaingai mi thil pakhat tu ruah dingmi le theih hrimhrim ding a um.\nCucu a ka chawnh or a ka leh lengmang ve ko timi i chawnh sawhsawh le i leh sawhsawh lawng cun theih khawh asi lo. Cun abiachim a tha ngai e ti zongin theih khawh asi fawn lo.Aka uar pah ve ko, duhnak bia chimning law aka colhang kho lai maw timi theih khawhnak cu cakuat nan i leh a fum le a ran nih khan a ngeih. Ca na kuatmi hi an rel le rello theih khawh asi. Ka cakuat ahmuh caan le aka lehning caan hi zeitluk khan dah a si.\nA ka leh atlai maw tlai lo timi cu theih khawh dih asi cu mu. Ca na kuat i, an leh a tlai ahcun hihi cu a thinlung ah ka um lo timi theih ding.Hi konghe pehtlaiin Relationship Psychologist Dr Max Blumberg nih hitihin a chim. Kan cakuat aa kan lehning aran hoih in an thinlung ah kan um maw timi hi theih khawh asi ko. Kanmah ah an thinlung a um maw um lo timi zong hi kan cakuat reply akan tuahning in thuukpi alanghter.\nAa ka uarpah ko timi cu kan cakuat riangrang in akan leh colh. Zeitluk an i manh lo zongah kan cakuat lehnak caan cu an tenh peng ko. Tahchunnak ah zingka kan kuatmi hna chun hrawngah akan letmi cu an thinlung ah kan um lo timi theih ding tiah a chim.\nSALAI NIH TUCHUN AH ZA CUNG A VOTE MI CU MIHRUT LAWNG AN SI LAI TIAH A CHIM


Sifaak le Mipem Zong Zawn A Ruatmi Hruaitu Kan Herh – Chin World News Evening\nFebruary 9, 2020 February 9, 2020 Salai Van World News\nPakhat pa zong Kawlram ah nupi a tthi. A nupi laaknak a tuah. Kawlram visa ban ruangah fawi le bai ah US a ra kho te lai lo. Trump a ttanh ngaimi asi ve. Cu a uarmi Trump policy nihcun direct in a vun deen ve cang. A lungrethei ngai ve. Zeitindah zaangfahnawlnak (waiver) kha a lam um te hnga maw tiah ruahnak a vun ka hal cia. Trump policy nih direct in amah a vun deen ve hnu lawngah a lungfiang. Pakhat pa cu green card a ngei cangmi asi. Zudin lonak hmun zudin ruangah voithum an tleih cang. Trump a ttanh ngaimi asi. Voi thum case a ngei cang ii, Kawlram ah an ka kua sual te hnga maw tiah a thingphang cia cang. Atu ceo ah Trump policy a lungfiang.\nNihin ii US sipuaizi a tthat kan rian a sinpit bantukin hmailei zong asi peng lai, tiah chim khawh asi lo da-kaw. Atulio bantukin sifaak le mipeem zawn a ruat lomi policy nihhin nangmah le na chungkhar zong direct in a vun deen ve caan a phan kho te da-kaw. Cucaah US ahhin sifaak le mipem zong zawn aa kan ruatmi hruaitu kan herh tuk. Pathian nih zeihmanh a tuah khawh lomi a um lo. Atulio kan president Trump thinlung zong a remh kho tu cu Pathian asi. Zuumtu asimi nihcun amah ca zongah thla faakpiin kan campiak ding asi. Credit: Salai Van D Ceu


Ruah Phu Ngai Tiah ka Ruah Mi Pawl – Hakha Cherry\n1. Miphun le ram ka dawt caah…tiah election lio ah a au len mi le MP ai cuh mi pawl khoi ah dah nan um dih. Miphun le ram a daw taktak mi cu harnak aphak tik le mipi an temtuar tik ah an i thup bal lo. An hmai ah dir ding le chanh tu ding an si deuh lo maw? Atu caan bantuk hi ram dawtnak langhter caan asi. Ram a deih lio ah ram ka daw ti cu a fawituk mi le mi zei poh nih chim khawh mi asi ko. Harnak tang i ram dawtu hi kan ram le mipi nih a herh deuh mi asi i cucu MP ah thim kan duh mi hna cu an si.\nAtu ah hin CDF hruai tu hna van si ulaw zeitluk in dah mipi nih kan hei in bochan hna hnga mu. MP taktak an si an biakam an tlinh kan ti hnga…\n2. Kan ram ai thlen khawhnak dingah ti khawh tawk cio in cawl cangh ding ti asi. Phaisa thawhnak kong ah ram leng ummi lawng maw a tho tu ding hi an si hnga? Ram chung ummi hi teh Hakha, Than Tlang, Falam tbt pawl kan mirum pawl khi teh ziah phaisa an thawh ve timi thawng kan thei bal lo, meithal teh an tlai ve maw?\nRam leng ummi nak in a let tampi in phaisa nei deuh mi nan si tung. Ralkap hnu zul dah ra nan si ziar? Nan mah umnak ram caah cun nan mah tein nan cawl ve nan thawh ve mi ahhin thluachuah a um dah kaw? Meithal tleih teh CDF le CNA rian lawng maw asi hnga? Atu hi dai te um caan asi hnga maw? Ram leng ummi nih hin an neih lo chin te dahkaw miphun le ram dawt ruangah an thawh cu. Cucu miphun le ram dawt taktak cu asi ko hnga lo maw?\n3. CDF le CNA cu zei ngai dah an lawh te la ti i cuanh sawh ding men an si lo. An mah pumpak ca men ah nun thap in raltu mi an si lo, kan dihlak caah nun thap in raltu mi an si. Lente ai celh sawh mi an si lo, nunnak pakhat te an neih ve mi hmangin kan dihlak caah kuan fanglak raltu mi an si.\nDir kamh dingmi dir kamh lo, thapek lo pin ah alang in cuanh sawh le thangchiat cu hawi lawh lo ngai asi pin ah derthawm nak chuahter tu an si. Mipi nih kan caah riantuan mi dir kamh le tha pek hi kan rian ngan taktak mi asi ti hi philh hlah usih.Credit-Van Bawi Kam Zaitu\nSalai Ngun San Aung nih atu lio ngol thei loin Pu Zobawi a thangchiat lengmangmi hmuh tikah lung a tha lo, kan ral taktak kan philh sual maw ti awk in a um.


Ramkulh Ngandammnak Zung nih riantuantu an duhlo bu in minthutter a timh hna, tiah thawngpang a leng – Onlinenungak\nRamkulh Ngandammnak Zung nih riantuantu an duhlo bu in minthutter a timh hna, tiah thawngpang a leng\nRalkap nih nawlngeihnak a lak hnu ah Chinram Cozah riantuan dihlak deng cu an rian an chuahtak hna i an pule nih zung kai than ding an forhfial hna, Ngandamnak Zung lei zong nih duhlo bu in an min thutter an timh hna, tiah February 16 ah kan theih.\nHi kong ah min langhter lo mi pakhat nih, “Kei hi Malaysia ah ka um. Malaysia bak in ka vun in chawnh. A ruang cu ka naule hi Ngandamnak Zung ah riantuan mi an si i anmah nih an in chim ngam hna lo. Atuletu phone an chawnh hna. Min rak thu u, an ti peng hna. Cun, NLD Cozah kai than hmanh sehlaw rian nan hmu ti lai lo, tibantuk in an tlerh hna,” tiah The Hakha Times ah a chim.\nCun, Chin Ramkulh Ngandamnak Zung lutlai Dr. Aung Ngwe San nih amah minthut in February 15 ah Hakha sii-inn-uk cu zung riantuantu min cazin pawl pek ding in thawng a thanh. Hi kong ah Sii-inn-uk Dr. Mang Biak Kung kan chawnh tik ah, “A ruah awk bak ka hngal kho ve rih lo. Amah Dr. Aung Ngwe San si lo le tuanvo ngeitu lawlaw chawn hna ulaw a fiang bik ko lai,” tiah a kan leh.\nHi kong ah Dr. Aung Ngwe San cu phone kan chawnh len nain a tlai lo. Cun, Amah Dr. Aung Ngwe San changtu a si mi Assistant Director Dr. Sharon Par nih, “Keimah cu CDM ah aa tel mi Ngandamnak Zung riantuantu pakhat ka si. Khun (leave) zong ka hal lo. Zung zong ka kai lo. Zungkai mi cazin le khunh hal mi cazin ah ka min a um ahcun keimah duhnak le lungtlinnak a si hrim lo (hrimhrim lo),” tiah a facebook cahmai ah a langhter.\nZung kai than ding kong he pehtlai in February 15 ah Chin Ramkulh Cozah Chuangtuan (Secretary) U Toe Win nih Ramkulh, Pengkomh le Peng lutlai deuh meeting a auh hna i Cozah riantuan vialte Zung kai than dih ding kong meeting an tuah, tiah kan theih. Asinain, “Nusal pasal pei kan si cu. Kan chuak cang. CDM ah kan um. Zung kan kai ti hrimhrim lai lo. Kan duhlo bu cun zeitihmanh in an kan hne kho fawn lai lo,” tiah min langhter lo mi pakhat nih a rak chim bal.


Kabul Hotel Thahnawnnak In A Thimi Minung 22 Chungah US Rammi 4 An i Tel Ve – Chin Modern News\nKabul Hotel Thahnawnnak In A Thimi Minung 22 Chungah US Rammi 4 An i Tel Ve\nJanuary 25, 2019 January 25, 2019 by chinmodernnews\nKan hnung, Zarhteni (Jan 20) ahkhan Afghanistan ram, Kabul khuapi i a ummi hotel pakhat zanriah rawl a ei liomi khualtlung pawl hna cu ralhrang nih an luhhnawh hna caah a tlawm bik minung 22 an thi.\nKabul hotel ah thahnawnnak a tuahtu hna cu Taliban ralhrangbu an si. Hriamtlai minung 6 hna nih an taang ah bom cu an hrukchih i ramdang mi hna le Afghan cozah riantuantu pawl thahnawnnak tuah dingah hmuitinh ngei tein an luhhnawh hnami a si tiah Afghan nawlngeitu hna nih an langhter.\nRalhrang pawl cu hotel chuangah cun khan khat hnu khan khat in an lut i an hmuitinhmi hna kha an kah hna. Ramdang mi hna kha an ral khun hna caah a cheukhat hotel khan pawl cu an lanhtakmi zong a um tiah mit in hmutu a simi hna nih an chim.\nMah Taliban ralhrang nih thahnawn an tuahnak in a thimi minung 22 hna chungah hin US rammi minung 4 an itel i minung 2 zong nih hliamhma an tuar tiah State Department nih an fehter.\nKabul Hotel thahnawnnak in a thimi dihlak chungah ramdangmi minung 14 an si. Ukraine rammi minung 6, KamAir vanlawng mawngtu Venezuela rammi 2, Kazakhstan minung 1 le Germany rammi 1 an si hna tiah nawlngeitu hna nih an langhter.


Muidawh Sayama Nu CDM A Tuah Mi An Thah Ning Cu Lung A Fak Tuk E Celh Ding Bak A Si Loh – Onlinenungak\nSagaing, Homalin i a um mi muidawh CDM a tuah mi cawng sayama cu ralkap pawl nih faktuk in an kah thah tiah thawng kan theih. Cawng sayama cu Naw Pakyit vengchung i lamzawhtu pawl a hruaitu Ko Kyaw Win Sein i a nupi a si i fate pakhat te an nei, Ko Kyaw Win Sein cu ralkap pawl nih tleih an timh ruang ah hmundang ah a va zam.\nOctober 24 zanlei tlaihnu nazi 7:30 hrawngah ralkap pawl nih an va kal hnawh i an inn an va check-up i inn chung i a rak um cuahmah mi a nupi Cawng sayama cu an kah that. Ko Kyaw Win Sein nih “Homalin i dalan hminthang, Pyu Saw Htee hruaitu Maung Moss cu a ho ti theih lo mi nih a thah.\nMaung Moss cu khualak ah ka hmu thiṭha rih lo i an thatnak kongkau zong ah keimah he pehtleih nak pakhat hmanh a um loh. Khualak ah i hmu tong hmanh u sih law keimah deuh hi a ka thah lai. Hi kongkau ah hin zsihmanh pehtleih nak a nei lo mi ka nupi deuh lehlam meithal in vawithum an kap ih a thi” a ti.\nRalkap pawl i an thah mi Cawng sayama cu May Hnin Aye a si i a fapa kum 1 mi cu faktuk in a kaltak i a liamtak riangmang. October 24 chun nazi 1:00 hrawngah dalan minthang, Pyu Saw Htee hruaitu Maung Moss cu a ho ti theih lo mi minung pahnih nih meithal in an kah that.


Fale Cawnpiak Ning Phun 5 – Lai Lungrawn Post\nAugust 5, 2020 admin Theihtlei\nFale cawn piak ning phun 5\nFale cawn piak ning cu phun tampi a um mi lakah Harvard Psychologists pawl nih an langhter mi fale cawn piak ning phun 5 te kan in hrawmh hna.\n1. Midang bawmh a thatnak kha cawn piak hna; Pakhat le pakhat upat nak he, dawtnak he kan i bawmh ah cun vawlei pi hi nun a nuam mi hmun a si ko. Cucaah na fale nih midang bawmh ding caan an ngeih si cun thazang pe hna law tuah ter ko hna. Cun na fale kha khat le khat upatnak, i ruannak le dinfelnak kha cawn piak lengmang hna.\n2. Na fale kha na dawtnak hna le an cung i naa lawmhnak kha langhter i zuam; Na fale cungah an ngakchiat tein na dawtnak langhter khawh i zuam. Cun, thil tha an tuah tikah an cungah lawmhbia chim I zuam. An ngakchiat tein na dawtnak an theih ah cun na cawnpiak tik zongah na bia an ngaih piak khawh lai, a cohlan khawh lai.\n3. Na fale kha an lungduhnak an theih nak ding caah bawmh khawh i zuam; A lungduhnak aa thei mi minung cu midang he an i pehtlaihnak ah a tha deuh mi pehtlaihnak an ser khawh deuh. Midang pakhat thinlungkal, lungduhnak hngalhthiamnak an ngeih khawh si cun aa dawhmi pawngkam an ser khawh lai.\n4. Na fale kha mizawn ruahnak a biapitnak kha cawn piak hna; Fale kha an ruahnak ngaihpiak an hauh bantuk in midang ruahnak zong kha an ngaih khawh nak hnga cawn piak hna, a biapi khun in, midang he ruahnak aa dan tikah, cohlan khawh nak le ruah piak khawhnak an ngeih nak hnga thazang pe hna. Tahchunhnak ah nan pawngkam ah maw, a si lo ah thawngpang/ tadin (news) ah nan rel mi chung in, harnak a tong mi hna nan hmuh hna tikah, na fale kha zeitin dah an ruah i zeidah kan bawmh khawh hna lai tibantuk in hal hna. Na hal dih hnu ah amah nih a tuah khawh ding a um si cun a tuah khawh nak ding lam kha bawmh khawh i zuam.\n5. Nangmah lila nih tuahsernak in cawn piak hna; Na fale nih na bia an ngaih khawhnak dingah cun nangmah lila nih na chim mi kha a tak in na langhter a hau. Midang kha zeitin dah na pehtlaih hna? Zeitin dah na chawnh biak hna timi nih na fale na cawn piak hna caah tam pi bia a chim. Nu le pa hna, fale cu Pathian Laksawng an si caah a tha bik in tthan ter hna usih. A lettu: Iris Bawi Tha Par


Delhi ah COVID-19 in Laimi Pakhat a Nunnak a Liam, Chin Ralzam 100 Hrawng Zawtnak an Ngei – Hakha Cherry\nMarch 25 hrawng in India ram ah COVID-19 zawtnak a voi 2nk a hun tlung tthan i Delhi khuasa Laimi pa pakhat zong COVID-19 in a nunnak a liam, tiah Delhi CHRO ah Coordinator a simi Salai Cung Dawt nih The Chin Journal ah a chim.\nSalai Cung Dawt nih, “Delhi khuasa Chin ralzam chung in COVID-19 zawtnak ngei kan tam ngai. Zawtnak a ngeimi zapi ah 100 dengmang an si. COVID-19 zawtnak a ngei lai tiah zumhmi dang zong an um nain ttha tein an chim lo caah cu pawl cu kan relh hna lo. April thla chung ah Laimi pa pakhat COVID-19 in a nunnak a liam,” tiah a chim.\nDelhi Chin ralzam kong a telreltu CRC nih UNHRC ah COVID-19 runvennak sii a hal lengmang nain bialehnak a um lo caah Delhi Chin ralzam pawl COVID-19 sii zong an i chun kho lo.\n“A poimi cu COVID-19 runvennak sii hi kum 45 cunglei pawl cu India cozah nih a chunh cuahmah ko hna nain Refugee Card lawng a ngeimi cu a ngah lo tibantuk a si. Cucaah, Laimi chung in sii aa chun khomi zong kan um rih lo. UNHCR ah cun CRC nih request a tuah peng nain zeihmanh bialehnak felfai an kan thanh kho rih fawn lo,” tiah Salai Cung Dawt nih a chim chap.\nDelhi khua Lockdown zong tuah a si cang i, ahohmanh lengchuah in rianttuan khawh a si ti lo. Chin Refugee pawl eidin kong ah CRC nih UNHRC ah bawmhnak zong a hal nain Lockdown caan a si caah bawmhnak a pe kho rih hna lo.\nDelhi ah Chinmi ralzam chung in minung 100 hrawng COVID-19 zawtnak a ngeimi an um nain sizung ah mi an khah dih cang caah zawtnak ngei Chin ralzam 90% hrawng cu inn ah anmah tein an i thlop, tiah Salai Cung Dawt nih a chim.The Chin Journal\nApril 27, Yangon Hmanthlak: April 2020 ah Delhi Chin ralzam chung in COVID-19 ruang ah harnak a tongmi pawl bawmhnak an pek lio hna.\nMindat Khuachung ah SAC Ralkap an Lut, Pa Paoh Tlaih Ding in an Kawl Hna


Jehovah Tehte Hna nih Phungchimnak Rian he aa tlaimi Kong kha Biaceihnak Zung ah An Chuahpi | Pathian Pennak\nPennak kong Chimtu hna nih An Tonmi thil kha Biaceihnak Zung ah An Chuahpi\nJesuh nih a chimchung bantukin a mi hna cu phungchimnak rian kongah upadi hmangin dohnak an tong\n1, 2. (a) Biaknaklei hruaitu hna nih phungchimnak he aa tlaiin zeidah an tuah, asinain lamkaltu hna nih zeitindah an lehrulh? (b) Phungchim an khenkhammi hna kha lamkaltu hna nih zeicah an ngaih duh lo?\nMAH hi AD 33, Pentekos ni a dih hnu tlawmpal ah a cangmi a si. Jerusalem ah Khrihfabu an dirhnak cu zarh tlawmpal lawng a si rih. Mah cu Satan caah caanṭha taktak a si. Satan nih Khrihfabu kha a feh hlanah hrawh dih cikcek a duh. Cucaah Pennak kong chimnak rian khenkham awkah biaknaklei hruaitu pawl kha fimzer ngaiin a hman colh hna. Asinain lamkaltu hna nih ralṭha tein phung an chim caah “Bawipa a zummi” hna cu nu he pa he an tam chin.—Lam. 4:18, 33; 5:14.\nLamkaltu hna cu “Jesuh min ruangah Pathian nih ningzah in awk nan i tlak tiah a ruah hna caah an i lawm ngaingai”\n2 Mah tikah ralchanhtu hna cu an thin a hung tuk i lamkaltu vialte kha thong ah an thlak hna. Asinain mah zan ah vancungmi nih thonginn kutka kha a awnpiak hna i a thaizing zingka tein phung an chim ṭhan. Mah tikah an tlaih ṭhan hna i uktu pawl hmaiah an chuahpi hna, uktu hna nih lamkaltu hna kha phungchimnak he aa tlaiin nawlbia nan buar tiah sual an phawt hna. Mah tikah lamkaltu hna nih “minung nakin Pathian nawl kan ngaih deuh awk a si” tiah ralṭha tein an leh hna. Uktu pawl cu an thin a hung tuk i lamkaltu hna kha “thah” hmanh an duh hna. A har ngaimi mah caan ah mi tampi nih an hmaizahmi Phungbia cawnpiaktu saya Gamaliel nih uktu pawl kha hitin ralrin a pek hna: “I ralring ngaingai u . . . Hi mi hna hi zeihmanh ti hna hlah u. Anmah um in umter ko hna u.” Khuaruahhar ngai a simi cu uktu hna nih a bia kha an ngaih i lamkaltu hna kha an thlah hna. Mah zumhfekmi lamkaltu hna nih zeidah an tuah? Lungdong loin “Messiah a simi Jesuh kong thawngṭha kha an cawnpiak hna i an chimh lengmang hna.”—Lam. 5:17-21, 27-42; Ptb. 21:1, 30.\n3, 4. (a) Satan nih Pathian miphun doh awkah hlanliopi in zei lam dah a hman? (b) Hi ṭhen le a hnu ṭhen pahnih ah zei kong dah kan i ruah hna lai?\n3 AD 33 ah a cangmi mah thil cu dotu hna nih Khrihfabu kha upadi hmangin an dohmi a voikhatnak a si nain a donghnak cu a si lo. (Lam. 4:5-8; 16:20; 17:6, 7) Tuchan zongah Satan cu a hmaanmi biaknak a dotu hna cungah huham a ngei rih i phungchim rian khenkham awkah uktu pawl kha a forhter hna. Dotu hna nih Pathian miphun kha nawlbia an buar tiah lam a phunphun in sual an puh hna. Mah lakah pakhat cu mipi hna a hnawhtu, phundang cun buainak a chuahtertu an si tiah an timi hna hi a si. A dang pakhat cu cozah a dotu an si tiah an timi hna hi a si. Cun chawlehnak rian a ṭuanmi, phundang cun thil a zuarmi an si ti zongin an ti hna. Cucaah mah sual an puhmi hna a hmaan lo ti langhter awkah unau pawl nih aa tlakmi caan ah biaceihnak zung ah an chuahpi. Mah in zei ṭhatnak dah a chuak? A luancia kum hna i biaceihnak zung biachahnak nih atu ah zei ṭhatnak dah a chuahter? Biaceihnak zung ah an chuahpimi a kong cheukhat kha i ruah hna u sih, mah nih “thawngṭha kha a hmaan i biatak a si” ti langhter awkah zeitindah a bawmh ti kha kan hmuh lai.—Fil. 1:7.\n4 Hi ṭhen ah zalong tein phungchimnak nawl kan ngeihmi kan kilvenning kong kha a bikin kan i ruah hna lai. A hnu ṭhen pahnih ah vawlei cheubang si lo awk le Pennak phunglam ningin nun khawh awkah biaceihnak zung ah kan dohmi a kong cheukhat kha kan i ruah hna lai.\nBuainak a Chuahtertu maw An si—Zumhfek tein Pathian Pennak a Ṭanhtu dah?\n5. 1930 hnuah Pennak kong chimtu hna cu zeicah tlaih an si, hruaitu hna nih zei tuah awkah dah khua an khan?\n5 1930 hnuin United States of America i khua le peng vialte ah Jehovah Tehte Hna kha an phungchim rianṭuannak caah phung ningin awnhmi asiloah license tuah awkah an forh hna. Asinain unau pawl nih license an tuah lo. Zeicahtiah license cu hrawh ṭhan khawh a si i Pennak kong chim u timi Jesuh nawlpekmi kha zei bantuk cozah hmanh nih khenkhamnak nawl an ngei lo tiah an ruah caah a si. (Mar. 13:10) Cucaah Pennak kong a chimmi tampi cu tlaih an si. Mah tikah bupi chung i hruaitu hna nih an tonmi thil kha biaceihnak zung i chuahpi awkah khua an khan. Unau pawl i biaknaklei zalonnak an ngeihmi kha cozah nih phungning loin a khenkham hna ti kan langhter khawh lai tiah an i ruahchan. 1938 ah a biapi tukmi biaceihnak pakhat a um. Mah cu zeidah a si?\n6, 7. Cantwell te chungkhar nih zeidah an ton?\n6 Kum 60 a simi Newton Cantwell; a nupi Esther; le an fapale a simi Henry, Russell le Jesse cu an dihlak in special hmaikal an ṭuan. 1938, April 26, Nihnih ni zing ah Connecticut, New Haven khua ah nikhat chung phungchim awkah an i thawh. Asinain nikhat leng rauh dingin an i timchung. Zeicah? Atu le atu tlaih an si caah atu tan zongah tlaih kan si kho ṭhan ti kha an hngalh caah a si. Asinain mah nih Pennak kong chim awkah Cantwell te chungkhar an lungthawhnak kha a zorter lo. Mawṭaw pahnih in New Haven kha an va phan. Newton nih an mawṭaw kha a mawngh i Baibal hrambunhmi cauk le kut in put khawhmi awkhumhmi kuang kha a phorh, kum 22 a simi Henry nih laudspeaker bunhmi mawṭaw kha a mawngh. An i ruahcia bantukin suimilam tlawmpal chungah palik nih an tlaih hna.\n7 Kum 18 a simi Russell kha an tlaih hmasa bik i a hnuah Newton le Esther zong kha an tlaih hna. Kum 16 a simi Jesse nih a nu le a pa le a upa palik nih an kalpimi hna kha lamhlat in a hmuh. Henry cu mah khua i hmun dang ah phung a chim caah Jesse cu amahte lawng a taang. Asinain awkhumhmi kuang kha aa put i phung a chim rih. RC a simi pa pahnih kha Unaupa Rutherford chimmi “Ral Hna” timi awkhumhmi kha a chuahpiak hna. Mah kha an ngaih tikah mah pa pahnih cu an thin a hung tuk i Jesse kha velh hmanh an duh. Mah tikah Jesse nih dai tein a kaltak hna, asinain tlawmpal ah palik pa pakhat nih a tlaih i thong ah a thlak. Palik pawl nih unaunu Esther cu sual an puh lo nain Newton le a fapale tu cu sual an puh hna. Asinain mah ni ah aamahkhaan in an luat ṭhan.\n8. Jesse cu buainak a chuahtertu a si tiah biaceihnak zung nih zeicah bia a chah?\n8 Thla tlawmpal a rauh hnu 1938, September ah Cantwell te chungkhar cu New Haven i biaceihnak zung ah biaceih an si. Newton, Russell le Jesse cu license loin mi thawhlawm an hal hna caah sualnak an ngei tiah an ti hna. Connecticut Biaceihnak Zungpi ah a zu an khaan ko nain Jesse cu daihnak a hrawktu, phundang cun buainak a chuahtertu a si tiah bia an chah. Zeicah? Awkhumhmi a ngaimi RC pa pahnih nih mah phungchimmi nih kan biaknak kha a serhsat i kan thin a kan hunter tiah biaceihnak zung ah tehte an khaan caah a si. Mah biachahnak kha al awkah bupi i rian ngeimi unaupa hna nih cuka hmun ah a sang bikmi biaceihnak zung a simi U.S. Biaceihnak Zungpi ah a zu an khaan.\n9, 10. (a) U.S. Biaceihnak Zungpi nih Cantwell te chungkhar kong kha zeitindah bia a chah? (b) Mah biachahnak in zeitindah atu tiang ṭhatnak kan hmuh?\n9 1940, March 29 thawkin Biaceihtu Ngan Bik Charles E. Hughes le a dang biaceihtu pariat nih Jehovah Tehte Hna i an sihni a simi Unaupa Hayden Covington nih a chimmi kha an ngaihpiak. * Connecticut peng i sihni nih Jehovah Tehte Hna cu buainak a chuahtertu an si ti langhter awk aa zuam lioah biaceihtu pakhat nih hitin a hal: “Khrih Jesuh nih a chimmi thawngṭha kha a chan i mi tampi nih an duh lo ti cu a hmaan ko lo maw?” Mah tikah sihni nih hitin a leh: “A hmaan ko, mah thawngṭha a chim ruangah Jesuh nih zeidah a ton ti kha Baibal nih a chimmi a lo ko.” Zeitluk a fiangmi langhtermi dah a si. Sihni nih ruat set loin a chimmi mah bia nih Jesuh kha unau pawl he phukhat ah a chiah hna i Jesuh sual a puhtu hna kha peng chungmi hna he phukhat ah a chiah hna. 1940, May 20 ah Biaceihnak zung nih unau pawl kha teinak a pek hna.\nTeinak an hmuh hnuah biaceihnak zung in Hayden Covington (a hmailei, a lai), Glen How (kehlei) le midang an chuah lio\n10 Biaceihnak zung i biachahnak cu zeitlukin dah a ṭhathnem? Mah nih biaknaklei zalonnak nawl ngeihmi kha a kilven caah ram, peng asiloah mahle hmun i cozah nih biaknaklei zalonnak kha upadi hmangin an khengkham kho ti lai lo. Cun Jesse tuahmi nih “mipi daihnak le ningcang tein umnak kha a hnorsuang lo” tiah Biaceihnak zung nih bia a chah. Mah nih Jehovah Tehte Hna cu mipi ningcang tein an umnak hna a hnawhtu an si lo ti kha fiang tein a langhter. Mah cu Pathian salle caah upadi lei teinak taktak a si. Mah in atu tiang zeitindah ṭhatnak kan hmuh rih? Unau a simi sihni pakhat nih hitin a ti: “A ding loin khenkham kan si lai kha ṭih loin zalong tein biaknak nawl kan ngeih caah atu ah kan umnak hmun kip ah ruahchannak kong thawngṭha kha mi sinah kan chim khawh.”\nCozah a Dotu maw An si—Biatak a Thanhtu dah?\nPathian le Khrih kha Quebec nih a Huat tuk hnanak le Zalonnak cu Canada mi hna caah Ningzahnak a si\n11. Canada i unau pawl nih zei campaign dah an tuah, zeicah?\n11 1940 hnuah Canada i Jehovah Tehte Hna cu a fakmi ralchanhnak an tong. Cucaah nawlngeitu hna nih biaknaklei zalonnak an khenkham ti kha mipi hngalhter awkah 1946 ah unau pawl nih ni 16 chung campaign an tuah, mah campaign ah Pathian le Khrih kha Quebec nih a Huat tuk hnanak le Zalonnak cu Canada Mi hna caah Ningzahnak a si timi cazual kha mi an pek hna. Cahmai pali a ummi mah cazual nih biaknaklei hruaitu hna nih an chuahtermi hnahnawhnak, palik pawl an puarhrannak le Quebec peng ah a ummi unau pawl kha mipi nih hna an hnawh hnanak kong a dikthliar in a fianter. Cazual nih hitin a ti: “Jehovah Tehte Hna cu phungning loin tlaih an si lengmang. Greater Montreal ah Jehovah tehte taza an cuainak hna a kong 800 hrawng a um.”\n12. (a) Cazual campaign kha ralchanhtu hna nih zeitindah an lehrulh? (b) Unau pawl cu zei sualnak an tuah tiin dah sualpuh an si? (A tanglei fianternak zong zoh.)\n12 Quebec peng Vuancichoh Mores Duplesis le Catholic siangbawi Villeneuve cu an ṭangṭi i mah cazual ralchanh awkah Jehovah Tehte Hna kha “zaangfahnak um loin ral kan doh hna lai” tiah an thanh. Cuticun unau pawl taza an cuaimi hna a kong cu 800 in 1,600 tiang lethnih ah a karh colh. Hmaikal a ṭuanmi unaunu nih “palik nih voi tam tuk an kan tlaih caah kan i cinken cawk lo” tiah a ti. Cazual mi an pek hna ruangah an tlaihmi unau pawl kha “cozah dohnak a chuahtertu ca” an chuah tiin sual an puh hna. *\n13. Cozah a dotu tiin ahote dah bia an ceih hmasa bik hna, biaceihnak zung nih zeitindah bia a chah?\n13 1947 ah Unaupa Ema Busha le a fanule pahnih, kum 18 a simi Zizel le kum 11 a simi Lusel cu cozah a dotu tiin biaceih hmasa bikmi an si. Mah cu Quebec City i thlanglei ah a ummi tlang cung i an lo pawngah Quebec nih a Huat tuk hnanak timi cazual kha mi an pek hna caah a si. Asinain buainak a chuahtertu an si tiin sualpuh awkah cun an har ngai. Zeicatiah unaupa Busha cu aa toidormi le mi lungnem a si i a lo hmete ah dai tein rian a ṭuanmi a si, a caan ah rangleng in khua chungah a kal tawn. Cutin a si ko nain cazual chungah aa ṭialmi ningcang loin pehtlaihnak bantuk kha an in ve. Jehovah Tehte a huami biaceihtu nih Busha te chungkhar cu sualnak an ngei lo ti a langhtermi thil kha a cohlang duh lo. Cazual nih dohnak a chuahter caah sualnak an ngei timi sualpuhtu chimmi tu kha a cohlan. Cucaah biaceihtu hmuhnak cu a hrampi in chim ahcun biatak chim cu sualnak a si ti a si. Busha le Zizel cu cozah dohnak a chuahtertu ca mi an pek hna tiin sualphawt an si i ngakchiate Lusel hmanh nihnih chung thong an thlak. Unau pawl nih an ram i biaceihnak zung ngan bik a simi Canada Biaceihnak Zungpi ah a zu an khaan tikah Zungpi cu an bia ngaihpiak awkah a hna a tla.\n14. Hremnak caan chungah Quebec i unau pawl cu zeidah an tuah?\n14 Mah caan chungah a ral a ṭhami Quebec i unau pawl cu a fakmi ralchanhnak le zaangennak an tong ko nain Pennak kong kha an chim peng caah ṭhatnak a chuak. 1946 i cazual campaign an thawk hnu kum li chungah Quebec ah unau cu 300 in 1,000 ah an karh. *\n15, 16. (a) Canada Biaceihnak Zungpi nih Busha te chungkhar kong kha zeitindah bia a ceih? (b) Mah teinak nih unau pawl le midang kha zei ṭhatnak dah a pek hna?\n15 1950, June ah biaceihtu pakua in dirhmi Canada Biaceihnak Zungpi nih Ema Busha kong kha bia a ceih. Thla ruk a rauh hnu, 1950, December 18 ah Zungpi nih unau pawl kha teinak a pek hna. Zeicah? Sihni a simi Unaupa Glen How nih hitin a chim: “Cozah a dotu” ti tikah zaangennak chuahter awk forh asiloah cozah ralchanh aa tel, asinain cazual ah “cu bantuk forhnak bia aa tel lo. Cucaah mah cu upadi he aa ralkah lomi zalong tein chimmi bia a si” tiah unau pawl nih runvennak bia an chimmi kha Zungpi nih a cohlan. “Jehovah nih teinak kan hmuh nakhnga a kan bawmhning kha keimah theng nih ka hmuh” tiah unaupa How nih a chimchap. *\n16 Biaceihnak Zungpi i biachahnak cu Pathian Pennak caah teinak taktak a si. Mah nih cozah dohnak a chuahtertu ca an chuah tiin Quebec i unau pawl taza an cuaimi hna 122 kha a donghter. Cun Canada le British kuttang ah a ummi a dang ram hna ah ram chungmi hna cu cozah ukning he aa tlaiin an duhlonak kha zalong tein langhternak nawl an ngei ti kha a langhter. Mah lengah mah teinak nih Quebec i church le cozah nih Jehovah Tehte Hna i zalonnak an dohmi zong kha a sunghter. *\nCauk a Zuarmi maw An si—Pathian Pennak Lungtho tein a Thanhtu dah?\n17. Cozah cheukhat nih phungchim rian kha zeitindah ngolter an i zuam?\n17 A hmasa Khrihfa hna bantukin tuchan Jehovah salle zong ‘Pathian bia a zuarmi an si lo.’ (2 Korin 2:17, NW, rel.) * Asinain cozah cheukhat nih kan rianṭuannak kha chawlehnak he aa tlaimi upadi hmangin an kan doh. Jehovah Tehte Hna cu thil a zuarmi maw an si asiloah phungchimtu dah timi biahalnak a fiantermi biaceihnak kong pahnih kha i ruah hna u sih.\n18, 19. Denmark i nawlngeitu hna nih phungchim rian kha zeitindah khenkham an i zuam?\n18 Denmark. 1932, October 1 ah thilzuarnak license um loin cauk zuar cu phungning lo a si timi upadi kha an fehter. Asinain unau pawl cu license an i tuah lo. A thaizing ah thawngthanhtu panga cu khualipi a simi Copenhagen i nitlaklei meng 20 hrawngah a ummi Roskila khua ah nikhat chung phung an chim. Zanlei a phanh tikah thawngthanhtu pakhat August Laman cu a rak chuak ti lo. License ngei loin thil a zuar caah tiin an tlaih.\n19 1932, December 19 ah August Laman cu biaceihnak zung ah an chuahpi. Laman nih thil ka zuarmi si loin Baibal hrambunhmi cauk pawl mi ka pekmi hna a si tiah a ti. A chimmi kha biaceihnak zung nih a cohlan. Hitin a ti: “Biaceih a simi pa hi . . . amah tein a paw aa cawm khomi a si. Cauk mi a pek hna tikah tangka a hmu lo i hmuh duhnak lungput zong a ngei lo, a tangka tu a sung lehlam.” Biaceihnak zung nih Jehovah Tehte Hna leiah ṭang in Laman tuahmi cu “chawlehnak rian a si tiah ti khawh” a si lo tiin bia a chah. Asinain Pathian miphun a ralchanhtu hna cu an ram chung dihlak ah phungchim rian ngolter awkah bia an khiak. (Salm 94:20) Cozah sihni pakhat nih an ram chung i Biaceihnak Zungpi tiang a zu a khaan. Mah kha unau pawl nih zeitindah an lehrulh?\n20. Denmark Biaceihnak Zungpi nih zeitindah bia a chah, unau pawl nih zeitindah an lehrulh?\n20 Biaceihnak Zungpi nih bia a ceih lai zarh ah Denmark pumpi i unau pawl cu phungchimnak ah tam deuh in an i tel. 1933, October 3, Nihnih ni ah Biaceihnak Zungpi nih biachahnak a tuah. August Laman nih upadi a buar lo tiah a niam deuhmi biaceihnak zung nih bia a chahmi kha a cohlan ve. Mah biachahnak nih unau pawl cu zalong tein phung an chim kho ti kha a langhter. Mah teinak ruangah Jehovah cung an i lawmhnak langhter awkah unau pawl cu phungchimnak ah tam chinchin in an i tel. Mah caan thawkin Denmark i unau pawl cu cozah hnahnawhnak tong loin phungchim rian an ṭuan kho.\n1930 hnu i Denmark i a ral a ṭhami Jehovah Tehte Hna\n21, 22. Unaupa Mardak he aa tlaiin U.S. Biaceihnak Zungpi nih zeitindah bia a chah?\n21 United States. 1940, February 25, Zarhpi ni ah hmaikal a simi Robert Mardak Junior le unau dang pasarih cu Pennsylvania peng, Pittsburgh khua pawng i Jeannette ah phung an chim lioah tlaih an si. Cauk peknak license an caw lo tiin sual an puh hna. Mah kong kha U.S. Biaceihnak Zungpi ah a zu an khaan i an bia ceihpiak awkah a hna a tla.\n22 1943, May 3 ah Biaceihnak Zungpi nih unau pawl runvennak a pemi biachahnak a tuah. Cauk peknak license cawk a hau timi kha a hna a tla lo. Zeicatiah mah cu “phunghrampi pekmi tinvo hmuh khawh awkah a man hal” bantuk a si caah a si. Mah lengah khua nih an chuahmi nawlbia cu “zalong tein cauk chuahnak nawl ngeihmi le zalong tein biaknak nawl ngeihmi a khengkhamtu a si” tiah a ti i a hrawh. Biaceihtu William O. Duglas nih biaceihtu tam deuh hmuhnak kong a chim lioah Jehovah Tehte Hna rian cu “phungchim lawng a si lo i biaknaklei cauk pawl mi pek lawng zong a si lo. A pahnih in aa tel” tiah a ti. Hitin a ti chap: “Cu bantuk biaknaklei rianṭuannak nawl ngeihmi kha church ah i pumhnak le pulpit cung in phungchimnak nawl ngeihmi tlukin . . . kilven awk a si.”\n23. 1943 ah upadi leiin teinak kan hmuhmi hna cu tuchan kan caah zeicah a biapit?\n23 Mah Biaceihnak Zungpi i biachahnak cu Pathian miphun caah upadi lei teinak taktak a si. Mah nih kannih cu thil a zuarmi si loin Khrihfa phungchimtu kan si ti kha a langhter. 1943 i philh khawh lomi mah ni ah Zungpi nih Jehovah Tehte Hna tonmi biaceihnak 13 lakah Mardak kong telin 12 kha teinak a pek hna. Kan ral hna nih mipi lakah le innkhat hnu innkhat ah Pennak kong chimnak nawl kan ngeihmi kha nai hrawng zongah an kan ralchanh lengmang ṭhan. Cu bantuk kong he aa tlaiin biaceihnak zung i kan phak tikah a cunglei ah langhtermi biachahnak hna cu i zohchunh awk in hman an si.\n“Minung nakin Pathian Nawl Kan Ngaih Deuh awk a Si”\n24. Cozah nih phungchim rian an khenkham tikah zeitindah kan lehrulh?\n24 Cozah nih zalong tein Pennak kong chimnak nawl an kan pek tikah kan i lawm tuk. Asinain cozah nih phungchimnak rian an khenkham tikah phung kan chimning kha kan thlen i a si khawhnak paohin kan chim ṭhiamṭhiam. Lamkaltu hna bantukin “minung nakin Pathian nawl kan ngaih deuh awk a si.” (Lam. 5:29; Matt. 28:19, 20) Cun kan rian an khenkhammi hrawh awkah biaceihnak zung zongah a zu kan khaan. Tahchunhnak pahnih hi ruathmanh.\n25, 26. Nicaragua ah a cangmi zei thil hna ruangah dah Biaceihnak Zungpi tiang an phanh, a phichuak cu zeidah a si?\n25 Nicaragua. 1952, November 19 ah missionary le zung ṭengnge zohkhenhtu a simi Donovan Munsterman cu khualipi a simi Managua i Milu Relnak Zung ah a kal. Zeicatiah mah zung bawi a simi Arnoldo Garsea nih rak ka tong tiah a ti caah a si. Mah pa nih Donovan kha Nicaragua i Jehovah Tehte dihlak cu “nan zumhnak kong chimnak le biaknak rianṭuannak a ṭhancho nakhnga tuahnak nawl nan ngei ti lo” tiah a ti. Zeicah a si kha a hal tikah cozah vuanci sinah nan rian ṭuannak nawl nan lak lo lengah communist nan si tiah mi nih sual an in puh hna caah a si tiah a chimh. Sualpuhtu cu ahote dah an si? Roman Catholic siangbawi pawl an si.\nKhenkhamnak caan chungah Nicaragua i unau pawl\n26 Unaupa Munsterman nih Biaknaklei Vuanci Zung ah le ram Uktu Anastasio Somoza Garcia sinah a zu a khaan colh nain san a tlai lo. Cucaah unau pawl nih an biakning kha an thlen. Biakinn kha an khar i phu hme tete in an i pum, cun lamcung phungchimnak kha an ngol. Asinain Pennak kong kha an chim ṭhiamṭhiam ko. Cun Nicaragua Biaceihnak Zungpi ah khenkhamnak kha lakpiak awkah nawlnak ca an ṭial. Thanhca tampi nih khenkhamnak kong le nawlnak ca an ṭialmi chung i a kong hna kha an langhter. Mah tikah Biaceihnak Zungpi cu mah kong ngaihpiak awkah a hna a tla. A phichuak cu zeidah a si? 1953, June 19 ah Biaceihnak Zungpi nih Jehovah Tehte Hna kha teinak pek awkah lungrual tein bia an khiah. Mah khenkhamnak nih phunghrampi pekmi zalong tein chimnak le ṭialnak, zumhnak le zumhnak langhternak nawl ngeihmi kha a buar tiah Zungpi nih bia a chah. Nicaragua cozah le Jehovah Tehte Hna an i pehtlaihnak kha a hmasa bantuk siter ṭhan awk zongah nawl a pek hna.\n27. Biaceihnak Zungpi biachahnak nih Nicaragua mi hna kha zeicah an khuaruah a harter hna, mah teinak kha unau pawl nih zeitindah an hmuh?\n27 Biaceihnak Zungpi cu Jehovah Tehte Hna leiah a ṭanmi an hmuh tikah Nicaragua rammi hna cu an khuaruah a har tuk. Hlanah cun biaknaklei hruaitu hna cu huham an ngeih tuk caah Zungpi nih anmah ralchanh in thil tuah kha a hrial. Mah lengah cozah rianṭuantu hna cu nawl an ngeih tuk caah an biakhiahnak kha Zungpi nih a al bal theng lo. Unau pawl nih mah teinak kan hmuhmi cu kan Siangpahrang nih a kan kilven caah le phung kan chim peng caah a si ti kha an hngalh.—Lam. 1:8.\n28, 29. 1985 ah Zaire ah thil sining cu zeitindah ruahlopi in aa thlen?\n28 Zaire. Atu ah Democratic Republic of Congo tiah timi Zaire ah 1985 lioah Jehovah Tehte 35,000 hrawng an rak um. Pennak rianṭuannak cu a ṭhancho thluahmah caah zung ṭengnge ah innthar pawl an sak. 1985, December ah khualipi a simi Kinshasa ah ramkomh civui an tuah i ramdang unau pawl zong an ra, aa pummi dihlak cu 32,000 an si i lentecelhnak inn an khat dih. Asinain mah caan thawkin Jehoval salle hna i an sining cu aa thleng. Zei thil dah a cang?\n29 Mah lio caan ah Canada, Quebec in a rami unaupa Marsel Filto cu Zaire ah missionary a ṭuan, anih cu President Duplessis nih a uk lio caan ah hremnak a rak tongmi a si. Unaupa Marsel nih a cangmi thil kha hitin a chim: “1986, March 12 ah rian a ngeimi unaupa hna nih ca pakhat an hmuh, mah cu Zaire i Jehovah Tehte Hna cu phungning loin dirhmi an si tiah an thanhnak ca a si.” Mah khenkhamnak ca ah an ram uktu a simi Mobutu Sese Seko nih min a thut.\n30. Zung Ṭengnge Kawmiṭi cu a biapi tukmi zei biachahnak dah an tuah a herh, zeitindah an tuah?\n30 A thaizing ah radio in “[Zaire ah] Jehovah Tehte Hna kong kan thei ti lai lo” tiah an thanh. Unau pawl cu a fakmi hremnak an tong. Biakinn kha an hrawhpiak hna, an thil an chuh hna, an tlaih hna, thong an thlak hna i an velh hna. Ngakchia pawl hmanh kha thong ah an thlak hna. 1988, October 12 ah cozah nih kan bupi ngeihmi thilri kha an chuh hna i zung ṭengnge kha ralkap phu pakhat nih an i lak. Rian ngeimi unaupa pawl nih an ram Uktu Mobutu sinah nawlnak ca an ṭial nain a let hna lo. Mah tikah Zung Ṭengnge Kawmiṭi nih “Biaceihnak Zungpi ah a zu kan khaan lai maw, asiloah kan hngah rih lai dah?” timi a biapi tukmi biachahnak an tuah a hau. Mah lio caan ah missionary le Zung Ṭengnge Kawmiṭi i khuakhangtu a simi Timote Holmes nih “Jehovah sinah fimnak le lamhruainak kan hal” tiah a chim. Thlacam buin ṭha tein an ruah hnuah kawmiṭi nih biaceihnak zung i chuah awkah a caan a za rih lo tiah bia an chah. Unau pawl zohkhenhnak rian tu kha a bikin an ṭuan i phungchim rian ṭuan khawh awkah lam an kawl.\n“Mah biaceihnak caan chungah Jehovah nih thil sining a thlen khawh ti kha kan hmuh”\n31, 32. Zaire Biaceihnak Zungpi nih aa thleidangmi zei biachahnak dah a tuah, mah nih unau pawl kha zei ṭhatnak dah a pek hna?\n31 Kum tampi a rau cang. Unau pawl tonmi hremnak cu a zor deuh cang i rammi hna nih minung tinvo zong kha biapi ah an hun chiah cang. Cucaah Zung Ṭengnge Kawmiṭi nih khenkham kan simi kong kha Zaire Biaceihnak Zungpi ah chuahpi awkah a caan a phan cang tiah bia an chah. Biaceihnak Zungpi zong nih mah kong kha ngaihpiak awkah a hna a tla. Ram uktu nih khenkhamnak nawl a chuah in kum sarih hrawng a rauh hnu, 1993, January 8 ah Biaceihnak Zungpi nih Jehovah Tehte Hna cung i cozah tuahsernak cu phungning in a si lo tiah bia a chah i khenkhamnak kha a lak ṭhan. Ruathmanh u. Cutin an tuah cu biaceihtu hna nih an nunnak kha biapi ah chia loin an ram uktu biachahmi an hrawhmi a si. Unaupa Holmes nih “mah biaceihnak caan chungah Jehovah nih thil sining a thlen khawh ti kha kan hmuh” tiah a chim. (Dan. 2:21) Mah teinak nih unau pawl an zumhnak kha a fehter chin. Siangpahrang Jesuh nih a mi pawl kha zeitikah le zeitindah rian ṭuan ding a si ti hngalh awkah lam a hruai hna ti kha an hmuh.\nDemocratic Republic of Congo i Jehovah Tehte Hna cu zalong tein biaknak nawl an hmuh caah an i nuam\n32 Khenkhamnak lak ṭhan a si tikah zung ṭengnge cu missionary pawl auh awk, zung ṭengnge innthar sak awk le Baibal hrambunhmi cauk i kuat awkah nawl an awnh ṭhan. * Jehovah nih a miphun kha thlaraulei in a kilvenmi hna hmuh cu vawleicung pumpi i Pathian salle caah lunglawmh awk taktak a si.—Isa. 52:10.\n“Bawipa cu a Ka Bawmtu a si”\n33. Biaceihnak kong cheukhat kan i ruahmi in zeidah kan hngalh khawh?\n33 Kan tonmi biaceihnak cheukhat kong kan i ruahmi nih Jesuh cu mah a biakam ningin a nung ti a langhter: “Nan ral ahohmanh nih an in tei hna i an in al khawh hna nakhnga lo, bia le fimnak kha kaan pek hna lai.” (Luka 21:12-15 rel.) A caan ah Jehovah nih a miphun kilven awkah chanthar Gamaliel bantuk minung kha a chuahter hna asiloah a ral a ṭhami biaceihtu le sihni hna kha dinnak lei i ṭan awkah a forh hna. Jehovah nih kan ral hna hriamnam kha a hnawlter. (Isaiah 54:17 rel.) Ralchanhnak nih Pathian rian kha a ngolter kho lo.\n34. Upadi leiin teinak kan hmuhmi cu zeicah cinken awk tlak a si i mah nih zeidah a langhter? (“ Pennak Kong Chimnak A Ṭhanchotermi Cinken Awk Tlak Upadi Lei Teinak” timi rinli kulh zong zoh.)\n34 Upadi leiin teinak kan hmuhmi cu zeicah mah tlukin cinken awk tlak a si? Mah hi ruathmanh: Jehovah Tehte Hna cu a langmi asiloah nawl a ngeimi kan si lo. Nainganzi phu kha mee kan pe lo, an rianṭuannak kha kan bawm hna lo i nainganzi cungah huham ngeih zong kan i zuam lo. Cun biaceihnak zung ah a phanmi unau hna zong hi “fimthiamnak zeihmanh a ngei lomi, mi sawsawh menmen” an si. (Lam. 4:13) Cucaah minung hmuhnak in zoh ahcun biaceihnak zung hna nih nawl a ngeimi biaknak le nainganzi hna kha ralchanh in kanmah bawmh ding a ruang a um lem lo. Asinain biaceihnak zung hna nih kanmah kha teinak an kan pek lengmang. Mah teinak hna nih kannih cu Pathian “hmaiah Khrih sal bantukin” a kalmi kan si ti a langhter. (2 Kor. 2:17) Cucaah lamkaltu Paul bantukin “Bawipa cu a ka bawmtu a si, zeihmanh ka ṭih lai lo” tiah kan ti khawh ve.—Heb. 13:6.\n^ cat. 9 Cantwell le Connecticut Peng kong biaceihnak cu U.S. Biaceihnak Zungpi ah Unaupa Hayden Covington nih unau pawl leiin runvennak bia a chimmi biaceihnak 43 lakah a hmasa bik a si. Anih cu 1978 ah a thi. A nupi Dorothy cu kum 90 a si cang i zumhfek tein hmaikal a ṭuan rih.\n^ cat. 12 Mah sualpuhnak cu 1606 ah tuahmi upadi cungah hram aa bunh. Mah upadi nih mi pakhat a chimmi nih cozah dohnak a chuahter tiah biaceihtu phu nih an ruah ahcun mah bia cu a hmaanmi a si hmanhah a sual tiah ti khawh a si tiah a ti.\n^ cat. 14 1950 ah Quebec ah caantling rianṭuantu 164 an um, an lakah Gilead tinṭan a kaimi 63 an i tel. Annih cu a fakmi ralchanhnak kan tong lai ti an hngalh ko buin an rian kha lungtho tein an cohlan.\n^ cat. 15 Unaupa W. Glen How cu a ral a ṭhami sihni a si i 1943 in 2003 tiang Canada le ramdang ah Jehovah Tehte Hna tonmi biaceihnak tampi kha fim ngaiin a tawngthammi a si.\n^ cat. 16 Mah kong a dikthliar kha 2000, April 22, I Hlau! cahmai 18-24 [Mirang] i “Raldohnak cu Nanmah I a Si lo, Pathian I a Si” timi capar ah zoh.\n^ cat. 17 2 Korin 2:17 (NW): ‘Kannih cu midang bantukin Pathian bia a zuarmi kan si lo. Kannih cu Pathian nih a kan thlah caah Pathian hmaiah Khrih zultu bantukin lungthin tak tein bia kan chim.’\n^ cat. 32 Ralkap phu nih zung ṭengnge inn kha an pek ṭhan hna nain hmun dang ah zung ṭengnge inn thar an sak.\nKannih cu buainak a chuahtertu, cozah a dotu asiloah thil a zuarmi si loin phungchimtu kan si kha biaceihnak zung hna nih zeitindah an langhter?\nHlan i upadi lei teinak kan hmuhmi in atu tiang zeitindah ṭhatnak kan hmuh?\nPhungchim rian khenkham kan si tikah zeitindah kan lehrulh?\nMinung hmuhnak in zoh ahcun Jehovah miphun nih upadi leiin teinak tampi kan hmuhmi cu zeicah cinken awk tlak a si?\nBiaceihnak kan tonmi kong kan i ruahmi nih zeitindah na zumhnak a fehter?\nSerbia, Stara Pazova khua\nPennak Kong Chimnak A Ṭhanchotermi Cinken Awk Tlak Upadi Lei Teinak\nBIACHAH NI 1927, November 11\nA RUANG Zalong tein zumhnak.\nA KONG Unaupa Adolf Huber cu phung a chim lioah palik pakhat nih a ngolter. Biaknaklei daihnak hna na hnawh tiah a ti i Baibal hrambunhmi cazual pawl kha a chuh.\nBIACHAHMI Ram Biaceihnak Zungpi ah Unaupa Huber nih palik tuahsernak a duh lo kha a chim. Zungpi nih biaknaklei cazual chuh cu “zalong tein zumhnak nawl” pekmi buar a si tiah bia a chah.\nA ṬHATNAK Mah biachahnak ruangah palik nih Baibal Siangngakchia hna phungchimnak kha hna an hnawh ti hna lo.\nBIACHAH NI 1935, July 9\nA RUANG Zalong tein chimnak le cauk chuahnak.\nA KONG Unau paruk cu “mipi ningcang tein umnak le ram himnak caah ṭihnung a simi” cauk pawl mi an pek hna caah tiin an tlaih hna i ni 15 chung thong thlak awkah bia an chah hna.\nBIACHAHMI Jehovah Tehte Hna nih an rian kha dai tein an ṭuan, an cauk pawl cu mipi ningcang tein umnak caah ṭihnung a si lo i an zumhnak kha chimnak nawl an ngei tiah Biaceihnak Zungpi nih bia a chah.\nA ṬHATNAK Mah biachahnak le 1933 in 1939 tiangah unau pawl kongah tuahmi biachahnak 530 lak i cheukhat nih phunghrampi pekmi tinvo kha a fehter, cucaah unau pawl nih phungchimnak rian kha ngol loin an ṭuan khawh. Atu zongah phungchim rian kha zalong tein an ṭuan khawh.\nBIACHAH NI 1953, March 17\nA RUANG Zalong tein cauk chuahnak le peknak.\nA KONG Cauk pawl kha Nihnih ni le Nithum ni, zinglei suimilam 9:00 in 11:00 tiang lawng mi pek khawh a si timi upadi kha a buar caah Unaupa Piter Havanar cu tlaih a si.\nBIACHAHNAK Mah upadi cu zulh a har tuk laklawhmi a si tiah Biaceihnak Zungpi nih bia a chah.\nA ṬHATNAK Mah biachahnak nih cauk peknak rian ṭuan khawh ti lo tiangin a khengkhammi upadi vialte kha a hrawh dih.\nBIACHAH NI 1953, October 6\nA RUANG Zalong tein biaknak le cauk peknak.\nA KONG Quebec City i upadi nih palik nawlpeknak um loin cauk mi pek kha a khenkham. Khualtlawng rianṭuantu Unaupa Lorya Somuar cu mah upadi kha a buar caah thla thum chung thong a tla.\nBIACHAHMI Mah upadi kha Jehovah Tehte Hna caah hman cu phungning a si lo tiah Biaceihnak Zungpi nih a ti. Mipi sinah Baibal hrambunhmi cauk pek cu Jehovah Tehte Hna i an biaknak ah aa telmi a si, Canada i phunghrampi zong nih mipi sin pekmi biaknaklei ca pawl cu check a hau lo tiah a timi kha Zungpi nih a cohlan.\nA ṬHATNAK Mah biachahnak nih Quebec peng i taza cuaimi 1,600 leng kha a donghter.\nBIACHAH NI 1983, July 13\nA KONG Unaunu pahnih cu Baibal hrambunhmi cauk mi an pek hna caah tlaih an si. “Mipi Ningcang tein Umnak le Daihnak kha an hnorsuan” tiah sual an phawt hna i ninga chung thong an thlak hna.\nBIACHAHMI Unaunu pahnih nih upadi an buar lo i daihnak a hrawktu tiin sualphawt awk tlak an sinak zong a um lo tiah Biaceihnak Zungpi nih bia a chah.\nA ṬHATNAK Mah teinak an hmuh hnuah tlaih an simi le cauk chuh an simi cu a tlawm deuh.\nBIACHAH NI 1986, May 26\nA KONG Jehovah Tehte chungkhar pathum nih an biaknak kha Jehovah Tehte Hna timi in cazin an pek tikah unau 23 cu mipi asiloah nainganzi sining thlen an i zuam tiah sual an phawt hna i thong ah an thlak hna.\nBIACHAHMI Biaceihnak Zungpi nih mah sualphawtnak kha a hrawh, unau pawl cu sualnak an ngei lo tiah a thanh i Jehovah Tehte Hna nih zalong tein zumhnak nawl an ngeihmi kha a fehter.\nA ṬHATNAK Mah biachahnak thawngin Khrihfa rianṭuannak i i tel ruangah tlaihkhih a um ti lo i Turkey rammi dihlak caah biaknaklei zalonnak a umter chin.\nBIACHAH NI 1993, May 25\nA RUANG Zalong tein biaknak langhternak.\nA KONG 1986 ah Unaupa Minos Kokkinakis cu biaknaklei mi a lemtu tiin a voi 18nak sual an phawt. 1938 in 1992 tiangah biaknaklei mi lem lo ding timi Greek upadi ruangah Jehovah Tehte 19,000 leng cu tlaih an si.\nBIACHAHMI Mah cu zalong tein ruahnak, zumhnak le biaknak nawl ngeihmi buar a si kha Minung Zalonnak kong Europe Biaceihnak Zung nih a hmuh. Cun zalong tein biaknak langhternak nawl an ngeihmi a ding loin hnahnawh an si tiah bia a chah i Jehovah Tehte Hna cu “phungning in a ummi biaknak” an si timi kha a fehter.\nA ṬHATNAK Greek cozah nih biaceihtu vialte kha Kokkinakis kong i biachahnak ralchanh lo awkah nawl a pek hna, mah nih biaknaklei mi lemnak kong i a dang sualphawtnak hna zong kha a donghter.\nBIACHAH NI 2002, June 17\nA RUANG Zalong tein chimnak.\nA KONG Ohio peng, Stratton timi khuate ah innkhat hnu innkhat phungchim a kalmi paoh nawlpeknak an hmuh a hau tiah upadi an chuah. Biaceihnak zung le a zu khaannak zung hna nih mah upadi cu phunghrampi he aa tlakmi a si tiin an cohlan.\nBIACHAHMI Biaceihnak Zungpi nih mah upadi cu phunghrampi he aa tlak lo tiah a ti i zalong tein biaknak nawl ngeihmi le zalong tein chimnak nawl ngeihmi kha a fehter ṭhan. Unau pawl nih “phungchimnak nawl kan ngeihmi hi Baibal in kan hmuhmi a si” tiah an fiantermi kha Zungpi nih a cohlan.\nA ṬHATNAK Jehovah Tehte Hna i phungchimnak he aa tlaiin cu bantuk upadi kha mahle hmun i nawlngeitu hna nih an chuah kho ti lo.


Sui Sui Nih Laipa Pawl Cu A Kan Hloh Cikcek Ai: Rak Iralring Na Kutdong Kha Ngapih Tawhnak Tampi In Rak Hmang Tiah A Kan Ti Diam Ai-VIDEO – Chin World News Evening\nMay 5, 2020 May 5, 2020 Salai Van Hmuhning\nLainu Sui Bo timi video kan thlah tawnmi hi zeidang a si lo Capo biatak phun a si i ahmaan ngaimi zong a si. Tutan i a chimmi zong hi Capo a lo ngai nain ahmaan ngaimi a si cuh. Laipa cheukhat cu Lainu muidawh kan hmuh paoh kanmah ta ah kan iruah hehehe Capo biatak in aww. Lainu Sui Bo hi a tulio boruak he a thil tuahmi tete a vun kaih ngai.\nInn ah um in i erh cu a si tikah um a har ngaingai. Minung hi inn ah um tuk le leng chuah loin inn i hren tuk nak nih hin zawtnak phunphun a chuahpi khawh ti a si. Ruahnak a pit i thil kan tuah kan tuak zongah inn i kan i erhnak le kan umnak caan a sau cun fiang tein aphih kan chuah khawh lo caan atam i kan ruahnak zong a pit tawn. Cun, nih hi ngandamnak phunkhat a si tiah an chim tawnmi hi ahmaan ngaingaimi a si.\nKan niih mi cu zeidang ruangah si loin mi pakhat nih a chimmi kha kan niih a chuah ruangah le lungthin a dam ruangah a si. Lungthin zawtnak na ngeih ahcun zeitluk in Capo an chim an saih zongah niih khawh a si lo. Kan niih tikah cun lungthin a zaang i kanmah zong kan inuamh pinah kan taksa a zaang lungput a zaaang tiah ka ruah. Suisui Laipawl kong a chimmi rak ngai cang. VIDEO tim rak hmeh piak.\nMah chungah Tuluk cozah nih thil dik an chim duh lomi, thil dik a chimtu doctor, journalist hna an ka an phihmi hna le website an kharmi kong, Tuluk ram ah lockdown an tuah nain a chuak lei an philh duh lomi, WHO sin ah minung le minung a chonh kho lomi asi tiah lih in report an rak tuahmi, WHO le ramdang mi nih Wuhan khua ah Virus a thawknak kong chek hlatnak tuah an duh lomi vialte zohthan tik ah Tuluk cozah zumh an um lonak a sang chinchin. Mike Pempeo nih Tuluk cozah nih an tuahmi thil cungah aman an liam hau” tiah chim. Credit: Salai Lairamthang\nLainu Na Pasal Game Lawngte Aikah Le Rawl Zong A Chumh Duh Lo Cun Hitihin Rak Tuah Suisui Nih Lainu Caah Biathli A Phuan-VIDEO


Kim Jong-un Nih Putin He Tonnak An Neih Khawh Bak In US A Hro Than Colh — Salai Ephraim Thawngpang\nKim Jong-un Nih Putin He Tonnak An Neih Khawh Bak In US A Hro Than Colh\nTu hrawng hi North Korea le United States hi an i hmuthiam lo ngaingai hoi cang. President Trump le Kim Jong Un hna hi pumpaak in an i pehtlaihnak cu tthan ngai ko. Asinain US aiawh in palai ah thlahmi Secretary of State Mike Pompeo hi an cohlang kho lo ngaingai.\nKim Jong Un nih, US he i chawnhbiaknak hi 2019 kum dihlei tiang ah cun a tlamtlin a hau. Cuti a silo ah cun North Korea hi zeitik hmanh ah kan kir tthan ti lai lo, tiah fiangte in a chim. US Secretary of State Mike Pompeo nih, “North Korea nih nuclear hriamnaam kong ah an cawlcangh ning an thlenlo ah cun Washington nih kan hawih ning kan thlen cang lai”tiah a chimmi an lehnak ah an chimmi a si.\nMrs Choe nih, North Korea nih hin kan duhnak lei paoh kan hoih ko lai. Cucu kanmah nawl le duhtimnak a si ko. Kan duh le hnu lei ah kan i thawn lai i hmailei zong ah kan kal ko lai. Zei lam dah kan zawh lai ti cu kan hngalh ko. Asinain American nih hin donghnak an ngei ti hi an i theih a herh, tiah a chim.\nPresident Vladimir Putin le Kim Jong Un tonnak an ngeih hnu ah a voi khatnak North Korea an van holh tthan cang. North Korea vice Foreign Minister Choe Son Hui nih, US nih an kan nawrning hi a thlenlo a si ah cun i ruahlo ning zong in rian a ttuan thut kho ding in timhcia kan si, tiah a chim.\n‘TRUMP’S PEACE PLAN’ A Hlawhtlin Ah Cun Saudi Arabia Nih $10 Billion An Pek Hna Lai →\n← Kawlram Khuate Pawl Mei Tuahnak Ding Caah Italy Nih Phaisa Tam Taktak A Cawih


Fak Piin Thlacam Bawm Hna Usih Rev. Dr. Hai Vung Lian A Tlu Than. – The Chinlung Post\nApril 15, 2021 admin Knowledge 0\nRev. Dr. Hai Vung Lian thawngpang Update.April 14, 2021 (US time): Emmanuel Chin Baptist Church\nan senior pastor Rev. Dr. Hai Vung Lian cu tuzan lei ah zumput kal ai timhnak ah a tlu i mah hngal loin\na um caah Emergency in ICU ah kan phan than. Zei kan lawh lai kan thei kho ti lo. Dawtmi zumtu u le\nnau nan dih lak thlacam nak in kan bawm cio ko u law.Source: Rev.John Van Nun Tluang/FB timeline\nRELCHAP = THINPHANG SI CANG, KIA THLACAM BAWM HNA USIH, RALHRANG AN TAMTUK: KIA hi thlacamnak in bawmcio hna usih. Abiapi taktak hmunhma KIA nih an lakmi ruangah Kawlralkap ralhrang hna nih thaazaang biatak tein an chap cuahmah cang. Ralhrang kawlralkap hna nih vanlong bak in ralhrang kawlralkap pawl KIA tu dingah an thlah cang hna. Vanlong hi voi sarih bak a ttum i, ralhrang kawlralkap lawngte an phurh tiah an langhter.\nTutan ah ralhrang kawlralkap hna nih vanlong in ralkap pawl KIA tu dingah a phorh mi hna hi minung 800 hrawng an si tiah an chim. Culawng siloin hriamnam nganngan zong an i ken hna. An phak tlawmpal a zan lila ah Alaw Bum tlang lei ah an kal hna tiah Kachin View thawngzamhnak nih alanghter pin ah Thlacamnak in KIA rak bawm cio uh tiah an langhter chih.\nRelchih:Tlangmi caah vanchiatnak maw vanthatnak dah?Kawl nih “vainam a ratpi cu hmuh asi nain van tthatnak a ratpi kha hmuh asi lo” လှံထမ်းလာတာ မြင်ပြီး ကံထမ်းလာတာ မမြင်ရ timi phuntluk an ngei. Cu nih a chim duhmi cu a caan ah van chiatnak asi rua tiah kan ruatmi hna hi van tthatnak a phor tu an si tawn ti khi asi ko. Cu he pehtlai in chim ka duhmi cu 1 February ah Ralkap nih hramhram in uknak an lak tikah mi tampi kan lung a fak.\nMAH UICO PAWL KIA NIH 30 AN THAH TTHAN HNA, TAMTUK AN TLEIH RIH HNA